Месси учта сабаб туфайли "Барселона"дан кетмоқчи\n16 октябрь, 2017, 09:01 1880\n“Барселона” ҳужумчиси Мессининг шартномаси 2018 йилнинг ёзида якунига етади. Клуб раҳбарияти эса у билан янги шартнома борасида келишувга эриша олмаяпти. Ҳатто футболчига жамоада қолиши учун 89 млн фунт таклиф қилинди, ваҳоланки, Месси ҳафтасига 557 минг фунт маош олади.\nМесси кейинги йил ёзида “Манчестер Сити”га ўтиш вариантини кўриб чиқмоқчи. Бунга уни учта сабаб мажбур қилмоқда. Биринчиси Неймарнинг “ПСЖ”га ўтгани, иккинчиси клуб бошқарувига Эрнесто Вальверденинг келгани, учинчиси эса Каталониядаги сиёсий можаролар.\n“Манчестер Сити” раҳбарияти Мессининг агенти билан жуда кўп маротаба учрашишди. Агар футболчи шартномасини узайтирмаса, ёзда “Манчестер Сити”га текинга ўтиши мумкин.


46 йилдан бери 60 километр масофага қатнаб ўқитувчилик қилаётган фидойи инсон | Interpress.uz\nБош саҳифаЯнгиликларЎзбекистон46 йилдан бери 60 километр масофага қатнаб ўқитувчилик қилаётган фидойи инсон\n46 йилдан бери 60 километр масофага қатнаб ўқитувчилик қилаётган фидойи инсон\n15:34 | 05-05-2021\nХалқ таълими вазирлиги томонидан эълон қилинган “Замонамиз қаҳрамонлари” лойиҳасида Наманган вилояти Тўрақўрғон туманидаги 37-мактабнинг рус тили ўқитувчиси Гулчеҳра Мавлонова ҳақида ҳикоя қилинди. Маълум бўлишича, меҳрибон устоз ушбу мактабга қизлик вақтида ишга келиб, ҳозирда неварали-чеварали бўлиб 46 йилдан буён бир мактабда ишлаб келмоқда экан.\n“Катта бўлсам ўқитувчи бўламан”, деб мақсад қилган Гулчеҳра Мавлонованинг орзуси амалга ошиб, 1975 йилда Наманган педагогика институтини рус тили ва адабиёти мутахассислиги бўйича тамомлайди. Наманган шаҳрида туғилиб ўсган Гулчеҳра чекка қишлоқларда рус тили фанидан кадрлар етишмаслигини яхши биларди. Шу боисдан ҳам иш фаолиятини шаҳарда эмас, Тўрақўрғон туманининг чекка қишлоқларидан бирида жойлашган 37-умумтаълим мактабида бошлади. Шундан буён 46 йил ўтди, шу йиллар давомида Гулчеҳра Мавлонова шаҳардан олис ҳудуддаги қишлоқ мактабига қатнаб, қадрдон илм даргоҳида ҳурмат қозонди.\n— Турмуш ўртоғим менга масофа узоқлиги, иссиқ-совуқ кунларда йўллардаги қийинчиликлар ҳақида жуда ҳам кўп такрорлар эди. Уларнинг жонкуярликларини тўғри тушуниб, мактаб директорига иш фаолиятимни шаҳар мактабида давом эттиришим ҳақида оғиз очдим. Аммо мактаб раҳбари ва жамоа ишдан кетишимга қаршилик билдирди. Қишлоқда яшашимизга ҳам барча шароитларни яратиб беришни маълум қилишди. Жамоанинг менга бўлган ҳурмат-эътибори, ғамхўрлиги мени ҳозирга қадар шу мактабда ишлашимга сабаб бўлди. Тўғри, қишлоқда яшамадим, шаҳардан қатнаб мактабда ишладим, лекин қишлоқ аҳолиси йиллар давомида мени қўллаб-қувватлаб келишидан бошим кўкка етди, – дейди Гулчеҳра Мавлонова.\nГулчеҳра Мавлонова 46 йиллик иш фаолияти давомида улкан муваффақиятларга эришди. Ҳозирги кунда мактаб жамоасида 64 нафар педагог ходимларнинг қарийб 80 фоиздан ортиғи у таълим берган ўқувчиларини ташкил этади. Улар ҳам фидойи педагог билан бир сафда ишлаб, устозидан керакли методик тавсияларни олиб туришади.\n46 йил оз фурсат эмас. Бугун тажрибали педагог 46 йил аввал таълим берган ўқувчиларининг фарзандлари, набираларига ҳам рус тили фанидан сабоқ бериб келмоқда. Қишлоқдаги барча оилани яқиндан танийди. Улар ҳам муаллимани ҳурмат билан тилга олишади. Қишлоқнинг тўй-у тантанаси, турли маросимлари муаллимасиз ўтмайди.\n– Ҳозирги кунда олис бўлса-да, иш жойим ҳаётим мазмунига айланган. Мактаб жамоаси мен учун қадрли. Мен уларга, улар менга ўрганиб қолганмиз. 46 йилдан бери 4 та туманни – “Давлатобод” тумани, “Наманган” шаҳри, “Наманган” тумани ва “Тўрақўрғон” туманини оралаб, 60 километр масофани босиб ўтаман. Бунга аллақачон кўникиб кетганман. Эрта тураман-у, ишхонамга шошаман, – дейди фидойи устоз.


28 12 2019 - 11:57 / - Биласизми?, Мақола\nБИЛИМ: Намозда билиш керак бўлган уч нарса бор:\n1. Фарз нима, суннат нима — билиш керак.\n2. Таҳоратда фарз ва суннат бўлган нарсаларни билиш керак. Чунки булар намознинг яхлитлигини таъминловчи нарсалардир.\n3. Шайтоннинг намоздаги васвасаларини ва ҳийлаларини билиш керак. Шунда улар билан жаҳд ила курашиш мум-кин бўлади.\nТАҲОРАТ: Уч нарса таҳоратнинг тўла бўлишини таъминлайди:\n1. Қалбни яширин адоват, ёмон ниятдан ва ҳасаддан тозаламоқ.\n2. Вужудни гуноҳлардан тозаламоқ.\n3. Сувни исроф қилмай, чиройли таҳорат олиб, аъзоларни ювмоқ.\nТОЗА ЛИБОС: Либоснинг намозга мувофиқлиги уч нарсада билинади:\n1. Либос ҳалол меҳнат билан, ҳалол йўл билан топилган бўлиши керак.\n2. Ифлос нарсалар юқмаган бўлиши керак.\n3. Либоснинг ташқи кўриниши суннатга уйғун: яъни камтарона бўлиши керак; кибрланиш, кўз-кўз қилиш ва мақтаниш учун кийилмаган бўлмоғи лозим.\nВАҚТ: Уч нарсада комил бўлади:\n1. Инсоннинг кўзи ва зеҳни вақтни билдирувчи нарсаларда (Қуёш, ой, юлдузлар, соат ва ҳоказоларда) бўлиши керак.\n2. Қулоқ азонда бўлмоғи керак.\n3. Қалб вақтни ҳис қилиб туриши керак.\nҚИБЛАГА ЮЗЛАНМОҚ: Бунинг ҳам тўкислиги уч йўсинда бўлади:\n1. Юз билан қиблага йўналмоқ.\n2. Қалб билан Аллоҳга юзланмоқ.\n3. Қалб сукутда ва итоатда (хушуда) бўлмоғи лозим.\nНИЯТ: Уч нарса орқали комил бўлади:\n1. Қайси намозни ўқиётганини билиш.\n2. Аллоҳнинг ҳузурида турганлигини, Унинг ўзини кўраётганини билиш ва Унинг ҳузурида қўрқув билан туриш.\n3. Аллоҳнинг қалбдаги ҳар бир ҳодисадан хабардорлигини билиш ва қалбни дунёвий машғулотлардан тозалашдир.\nТАКБИР: Такбирнинг тўкислигини ҳам уч нарса таъминлайди:\n1. Азму жазм ила такбир олмоқ.\n2.Такбир олганда бошмалдоқни қулоқ солинчагига теккизиб, қолган бармоқларни қулоқ ортида тикка тутмоқ\n3. Қалбни ҳозирлаб, таъзим ила такбир олмоқ.\nҚИЁМ: Қиём ҳам уч нарса билан тўкис бўлади:\n1. Кўзни сажда қилинадиган жойда тутмоқ.\n2. Қалбни Аллоҳга боғламоқ.\n3. Ўнгу сўлга тебранмаслик.\nҚИРОАТ (Қуръондан ўқиш): Уч нарсадан иборатдир:\n1. Куйга солмай, ўз усулига риоя қилиб, янглишсиз «Фотиҳа» сурасини ўқимоқ.\n2. Фикрга берилиб ва маъносини тушуниб ўқимоқ.\n3. Ўқиётгани билан омил бўлмоқ.\nРУКУ: Бунинг ҳам тўкислигини уч нарса таъминлайди:\n1. Рукуга эгилганда гавда сиртини текис тутмоқ, букри тутмаслик.\n2. Руку чоғи қўлларни тиззаларга қўймоқ ва бармоқлар орасини очиқ тутмоқ.\n3. Рукуни бутунлай сукунат ичида адо этмоқ. тасбиҳотни таъзим ва виқор билан айтмоқдир.\nСАЖДА: Уч нарса орқали комил қилинади:\n1. Сажда қилаётганда қўлларни қулоқлар даражада тутмоқ.\n2. Сажда чоғида қўлнинг бармоқлари билан тирсак орасидаги қисмини ерга қўймаслик.\n3. Тўла сукунат ичида сажда қилмоқ, тасбиҳотни таъзим ва виқор ила айтмоқдир.\nҚУУД (ўтирмоқ): Бунинг ҳам шарти учтадир:\n1. Сўл оёқнинг товон қисмини ётқизиб, устига ўтирмоқ, ўнг оёқнинг товонини тик тутиб ўтирмоқ.\n2. Таъзим билан «Аттаҳиёт»ни ўқимоқ, ўзи учун ва бошқа мўминлар учун дуо қилмоқ.\n3. «Аттаҳиёт» ва дуоларни ўқигандан кейин салом бермоқ.\nСАЛОМ БEРИШ эса, қалбдан сидқ билан ният қилиш орқали тўла камолга етказилади. Намозни битириб салом берган киши билиши керакки, бу салом ўнгу сўлида ўтирган жамоат ва муҳофиз фаришталар учундир. Ундан ташқари, салом берганда кўзларни елкадан нариги ёқларга қаратмаслик ҳам керакдир.\nНАМОЗДАГИ ИХЛОС га келсак, бу ҳам уч нарсада кўринади:\n1. Ўқилган намоз билан фақатгина Аллоҳнинг ризосини талаб этиш, инсонларнинг хушнудлигини ўйламасликда.\n2. Ўқилган намознинг Аллоҳ ризосига уйғун келишини Аллоҳдан кутишда.\n3. Қабулга муваффақ бўладиган тарзда ҳеч фурсат ўтказмай давомли ўқишдадир. Токи киши бу намози билан қиёматга очиқ юзли бўлиб бора билсин. Чунки Аллоҳ «Ким яхши бир амал билан келса!» (Қуръоннинг ўзбекча таржимасида бу парча «Ким бирон чиройли амал қилса» деб олиниб, шу нозик фарқ назардан қочирилган)— дейди. «Ким яхши бир амал қилса» демайди.\n(Абу Ҳомид Ғаззолий)


ИНСОН ВА ҚОРАЧИҚ – oliymahad.uz\nИНСОН ВА ҚОРАЧИҚ\nОна тилим – олтин сандиғим\nҲазрат Алишер Навоий шоҳбайтларига яна ва яна қайтиш эҳтиёжи кўнглимизда ҳар лаҳза пайдо бўлади.\nҚарокўзим келу мардумлиғ эмди фан қилғил,\nКўзим қаросида мардум киби ватан қилғил.\nАввалги суҳбатларда байтни шарҳ қилиб, унда жам бўлган теран мазмун, гўзаллик, санъатларга биргаликда ҳайрат қилганмиз. Ҳозир энди гапимиз фақат биргина мардум сўзи тўғрисида, бу форсча атаманинг инсон ва кўз қорачиғи деган маънолари тўғрисида бўлади. Бир-биридан жуда узоқ бўлган бу икки тушунча нега шу бир сўзда ифода этилган? Бу саволга жавоб излаб бошқа тилларга мурожаат қиламиз. Араблар кўз қорачиғини инсонул айн дер эканлар. Яъни кўзнинг инсони. Араб тилида ҳам қорачиқ ва инсон бир сўз экан. “Маҳбуб ул-қулуб”да шундай сатрлар бор:\nКелиб айни инсону инсони айн,\nЖаҳон вориси Шоҳ Султон Ҳусайн.\nҲазрат назарида одил шоҳ инсонларнинг кўзи ва кўзларнинг қорачиғи.\nМардум сўзида инсон маъноси ҳам, халқ маъноси ҳам бор. Инглизлар халқни people (пипл) дейдилар. Кўзнинг қорачиғи эса pupil (пюпл) бўлади. Ажабо! Инсонлар ва кўз гавҳари деярли бир хил айтилади. Рус тилида қорачиқ қандай ифода қилинади? Владимир Даль луғатини очиб қараймиз. Зрачок, зеница қаторида человечек, мальчик атамалари ҳам бор экан. Араб, форс, инглиз, рус тилларидаги бундай ўхшашлик кишини ҳайратга солади, бу ҳолнинг сабабини излашга мажбур қилади, албатта.\nЎйласам, одамзоднинг кўзига яқиндан тикилиб қараса, инсон акси кўринар экан. Бу, аёнки, тикилиб қараган инсоннинг ўз акси. Лекин тасвир жуда кичик ва таниб бўлмас даражада бошқача намоён бўладики, биз қорачиқда ўзимизни эмас, нотаниш бир одамни, яъни умумият-ла инсонни кўрамиз. Кўз қорачиғи шу боисдан инсон, мардум, pupil, человечек аталган, десак хато бўлмас.\nPupil сўзининг яна бир маъноси талаба, ўқувчи бола. Русча қорачиқ маъосидаги мальчик сўзини эслатади. Биз ўзимиз ҳам фарзандимизни қароғим деймиз. Болани кўз қорачиғига тенглаш деярли барча туркий тилларга хос. Дарҳақиқат, инсон кўздек азиз, азиз инсонлар яшайдиган юрт кўздек ардоқли. Дўланадеккина ер курраси ҳам кўз шаклида. Ватанимиз унда бамисоли гавҳар. Шу боис юртни қўз қорачиғидек асраймиз, деган сўз бизга юртнинг ўзидек қадрлидир.\nҚарокўзим, келу мардумлиғ эмди фан қилғил. Ҳайрон бўлманг, байт сўзларини бузиб ёзмадим. Биз қаро кўзим деб икки сўз тарзида ёзишга ўрганиб қолганмиз. Ваҳоланки, қарокўз ягона тушунчани англатувчи яхлит сўздир. Ажабо, сарвиноз, дилрабо, гулчеҳра, гулбадан сўзларини қўшиб ёзамиз, хатто, исм бўлгани учун Гулбаданбегим, дея уч сўзни яхлит битамиз-у, қоракўзга келганда иккига бўлиб қўямиз.\nАтоқли адиб Пиримқул Қодировнинг дастлабки романларидан бири “Қора кўзлар” деб аталарди. Эсимда бор, ёзувчи, бу ном қўшиб ёзилиши керак, мен кўзлар ҳақида эмас, инсонлар ҳақида ёзганман, дея ноширлар билан кўп талашган, лекин сўзини ўтказа олмаган эди. Имло қоидаси шундай, деб туриб олишган. Балки, гап имло қоидасида ҳам эмас, муҳаррир қоракўз атамасининг таг маъносини тушуниб қолгандир. Гап миллат ҳақида кетаётганини англаб ўзини эҳтиёт қилгандир. Дарҳақиқат, қоракўзлар, дея муаллиф ўзбекларни кўзда тутган эди. Лекин китоб “Қора кўзлар” номи билан чиқди ва чин маъно пинҳон қолди.\nНавоийнинг шуҳрат топган шундай байти бор:\nМенга шоҳлар хилъатиким, эл тамошо қилғали,\nЎзбаким бошида қалпоқ, эгнида ширдоғи бас.\nҚарокўзим, дея Ҳазрат ўзбекни атамаган, албатта. У замонда миллатни кўккўз, малласочлардан айириб номлашга эҳтиёж йўқ эди. Овруполиклар ҳали Хуросонга келмаган эдилар. Лекин мен, барибир, қарокўзим деганда ўзбегимни ўйлайман. Бу ғазал ўзининг теранлиги билан, унга боғланган куйнинг гўзаллиги ва нафислиги билан ўзбекнинг тимсолига айлангандек туюлади.\nЎзбекистон халқ шоири\n“Сўз латофати” китобидан\n1058000cookie-checkИНСОН ВА ҚОРАЧИҚno\nТошкент мулоқоти ҳар бир иштирокчи давлат учун муҳим аҳамият касб этади\nХалқаро форум меҳмонлари Ислом цивилизацияси марказига ташриф буюрди\nИлм ҳақидаги китоблар ва Расулуллоҳ соллаллоҳу алайҳи васалламнинг тарбия усулларига назар\nОлий маъҳад талабалари Татаристондаги Қуръон муобақасида иштирок этади\nЎзбекистондаги таълим ислоҳотлари Миср матбуоти диққат марказида\nБизни инстаграмда кузатинг\nОлдингиМавлид шариф ҳақида уламолар фикриКейингиМўминнинг зулми


08:09 / 01.08.2017 3866\nАвстралияда қўлга олинган жангарилар Etihad Airways авиакомпаниясининг Сидней-Абу-Даби йўналишидаги рейсни амалга оширувчи самолётида теракт уюштиришни режалаштиришган. Бу ҳақда Daily Telegraph хабар бермоқда.\nХабарга кўра, самолёт бортида 500 га яқин йўловчилар, шунингдек, экипаж аъзолари бўлиши мумкин эди.\nГазета маълумотларига кўра, жангарилар терактни амалга ошириш учун “газли моддадан” фойдаланишни режалаштиришган.\nРазведкадаги манбаларнинг сўзига кўра, тўрт нафар қўлга олинган шахс хорижда тайёргарликдан ўтгани ҳақида ҳеч қандай маълумот бўлмаган, бироқ улар Сурия ва Ироқдаги экстремистик гуруҳлар билан алоқада бўлишган.\nАввалроқ Австралияда самолётда тайёрланаётган терактнинг олди олингани ҳақида хабар берилганди.\nНепалда самолёт ва вертолёт тўқнашиб кетди\nДунёдаги энг катта самолёт ўзининг биринчи парвозини амалга оширди


Усама Бин Лодин: мужоҳид ва сармоядор - BBC News O'zbek\nУсама Бин Лодин: мужоҳид ва сармоядор\nImage caption Тарафдорлари Бин Лодинни қўли қонга ботган террорчи эмас, балки Америка ва Исроилга қарши озодлик курашчиси, деб кўрадилар.\nУсама Бин Лодин дунёнинг эътиборини 2011 йил 11 сентябрида, 3000 инсоннинг умрига зомин бўлган Қўшма Штатлардаги ҳужумлардан сўнг тортган эди.\nСаудиялик ҳеч ким танимаган диссидент уч йил ичида дунёнинг энг хавфли шахсига айланди.\n1957 йилда туғилган Усама Бин Лодин Саудия Арабистонидаги йўлларнинг 80 фоизини қурган мултимиллионер Муҳаммад Бин Лодиннинг 52 нафар фарзандидан ўн еттинчиси экани айтилади.\nОтасининг 1968 йилда вертолёт ҳалокатида ҳаётдан кўз юмиши ёш Усамани кўп миллион долларлик меросхўрга айлантирди.\nГарчи бу мерос кўпчилик айтадиган 250 миллион доллардан анча кам бўлса-да.\nЖиддадаги Қирол Абдул Азиз Университетида фуқаро муҳандислигини ўрганаётган пайт Бин Лодин Исломнинг анъанадор қанотига мансуб ўқитувчилар ва талабалар билан алоқа ўрнатади. Илоҳиёт дарслари ва мунозаралар жараёнида у ўзи Ғарбдаги таназзулга қарши қўрғон сифатида кўрган ақидапараст Исломга берилади.\n1979 йил декабрида Шўроларнинг Афғонистонни ишғол қилиши Бин Лодиннинг ҳаётини бир умрга ўзгартириб юборди.\nУ коммунистларга қарши мужодалани ўзининг даъвосига айлантирди ва Афғонистонга бориб, ўн йил давомида мужоҳидлар жанг қилди ва ғалаба қозонди.\nЖосуслик экспертлари АҚШнинг Марказий Жосуслик Бошқармаси Бин Лодин дохил, мужоҳидларни қуроллантириш ва тайёргарликдан ўтказишда фаол рол ўйнаган, деб ишонишади.\nАфғонистондаги уруш тугаганидан сўнг Бин Лодиннинг қарашлари ўзгаради.\n1991 йилдаги Ироққа қарши кўрфаз уруши чоғида АҚШнинг аёллар дохил 300 минг кучлари Исломнинг икки муқаддас шаҳри жойлашган Саудия Аарабистонига жойлаштирилиши ортидан Бин Лодиннинг Москвага бўлган нафрати Вашингтонга қаратилди.\nБин Лодин ўзи шаккок, деб кўрганлардан қасос олишга олишга ваъда берди.\nЎзининг кўпгина мужоҳид биродарлари билан бирга у Яқин Шарқдаги кўпгина гуруҳларга ўзинининг жанг қилиш санъати ва исломий жаҳдни ўргатди.\nАмериканинг босимлари натижасида 1994 йилда Саудия Арабистони, кейинроқ эса Судан Бин Лодинни фуқароликдан маҳрум этди ва 1996 йилнинг январида у Афғонистонга келди.\nБошбошдоқлик ҳукм сурган Афғонистонда турли-туман исломий гуруҳлар, жумладан, ақидапарст Толибон жангарилари амал қилишарди.\nОрадан 9 ой ўтиб, Толибон Кобулни забт этди.\nЖўғрофий жиҳатдан чекланган бўлишига қарамай, Бин Лодиннинг бойлиги дунё бўйлаб улкан сармоялар ҳисобига ошиб бораётганди.\nБу эса унга ўзининг Ал-Қоида тармоғи орқали транснационал жангари гуруҳларни молиялаш ва назорат қилиш имконини берди.\nНақлиёт ва молиявий кўмакни таъминлаган Бин Лодин баъзан воситачилик қилди, баъзида эса ўзининг зўравонлик ҳаракатларини олиб борди.\n1998 йилнинг февралида у "Яҳудийлар ва Салбчиларга қарши Жаҳон Жабҳаси" ташкилоти номидан фатво чиқариб, америкаликлар ва уларнинг иттифоқчиларини ўлдириш ҳар бир мусулмоннинг бурчи, деб эълон қилди.\nОрадан 6 ой ўтиб, АҚШнинг Кения ва Танзаниядаги элчихоналарида иккита бомба портлади. 224 киши ҳалок бўлди, 5000 га яқин одамлар жароҳатланди.\nУсама Бин Лодин ва унинг 16 сафдоши асосий гумондорлар, деб эълон қилинди.\nБир кечада Бин Лодин Американинг биринчи рақамли душманига айланди ва Федарал Қидирув Бюроси унинг бошига 25 миллион доллар ваъда қилди.\nАҚШ денгиздан Афғонистон шарқидаги олтита тайёргарлик марказларига 75 та ракета отди, аммо Бин Лодин омон қолди. Америкаликлар нишонга бир соат кеч қолганликларини айтишди.\nБин Лодин шунингдек, 1993 йилда Нью Йоркдаги Жаҳон Савдо Марказига уюштирилган ҳужум, 1995 йилда Саудия пойтахти Ар-Риёддаги машина портлаши ва 19 нафар Америка аскарларининг умрига зомин бўлган Саудия казармаларидаги портлашларда айбланди.\n"Мен ҳамма вақт америкаликларни ўлдираман, чунки улар бизни ўлдиришмоқда", -деб айтган Бин Лодин. "Биз америкаликларни ҳужумга тутганимизда бошқа одамларга зиён етказмаймиз", - деган у.\nАммо Найроби ва Доруссаломдаги ҳужумларда унинг сўзлари ўз тасдиғини топмади - қурбонларнинг аксарияти америкалик эмас, африкаликлар эди.\nБин Лодин ўзига шунчалик ишонар эдики, у ҳатто ядровий қурол сотиб олиш учун Қозоғистон ҳукуматига кўп миллион доллар таклиф қилишгача борди.\nШундан сўнг АҚШ ва Исроил Бин Лодинни ўлдириш учун махсус қотилларни юборган, деб ишонилади.\nБин Лодин шахси\nКейин 2001 йил 11 сентябридаги воқеалар юз берди. Олиб қочилган икки учоқ Нью Йоркдаги эгизак биноларга келиб урилди ва уларни вайрон қилди.\nЯна бир учоқ эса Пентагонни нишонга олди, тўртинчиси Пенсиванияга қулади. Жаъми 3000 дан ортиқ инсон ҳалок бўлган ҳужумлар ортидан АҚШнинг Толибонга қарши амалиёти бошланди.\nИттифоқчи кучлар 2001 йил кеч кузида Афғонистонга кирди. Усама Бин Лодин Тора Борадаги ғорда юз берган жангларда ҳалок бўлди, деб ишонилди.\nАслида эса у чегара орқали Покистонга ўтган эди. Покистонда Бин Лодин фақат поп юлдузлари ва кино актёрларгина эриша оладиган култ мақомига эришди.\nҚўшма Штатлар Ироқни ишғол қилган пайт Бин Лодин "бу салбчилар урушининг асосий нишони мусулмонлар" деб эълон қилди ва "барча мусулмонлар, айниқса, ироқликлар жиҳодни бошлаши керак" деб айтди.\nПухта ўйланган баёнотлар\nУсома Бин Лодин охирги марта 2001 йил Тора-Борадаги истеҳкомида кўрилган эди.\nПокистонда унга Толибонга хайрхоҳ бўлган айрим маҳаллий Пуштун қабилалари бошпана беришган.\n2003 йилда Покистонда Холид Шайҳ Муҳаммаднинг ҳибсга олиниши Бин Лодинга қарши овда муҳим бурилиш бўлган.\n2004 йил май-июлида Покистон армияси Бин Лодинни қўлга олиш бўйича йирик амалиёт бошлаган.\nАммо орадан бир йил ўтиб, Президент Мушарраф унинг изини йўқотишганини тан олади.\nГарчи Ал-Қоида кўпинча интернетда тармоқнинг иккинчи раҳбари бўлган Айман ал-Завоҳирий номидан бот-бот аудио мурожаатларни чиқариб келган бўлса-да, Усама Бин Лодиннинг ўзи кўп кўринмас эди.\nУнинг чиқишлари вақти, таҳлилчиларга кўра, Ғарбдаги жамоатчилик фикрига таъсир кўрсатиш мақсадида яхши режаланган бўлган.\nШундай видеолардан бири Мадриддаги ҳужумлар юз берган ва АҚШдаги сайловлар арафасида, 2004 йилда эълон қилинган эди.\nУ иккинчи марта 11 сентябр ҳужумларига 6 йил тўлар экан, ўзининг ўлими ҳақидаги миш-мишларни рад этиш учун пайдо бўлган.\nТарафдорлари Бин Лодинни Ғарбдаги кўпчилик каби минглаб инсонларнинг ўлими учун маъсул, қўли қонга ботган террорчи эмас, балки Америка ва Исроилга қарши озодлик курашчиси, деб кўрадилар.


“Обод қишлоқ” дастурида сифат эмас, сон муҳимми? Форишдаги муаммолар муаммолигича қолди\nЖиззах вилояти Фориш туманининг Нурак маҳалласи 2019 йилда “Обод қишлоқ” дастурига кирган. Нуракликлар ўша йили маҳаллалари бўйича дастурдаги ишларнинг кўпи макет ва қоғозларда қолиб кетгани, энди эса уларнинг арзини биров эшитмаётганини маълум қилишди.\nKun.uz ҳолатни ўрганиш мақсадида Фориш туманида бўлиб, аҳоли ва масъулларга қулоқ тутди.\nДаставвал, қуйидаги саволларга эътибор қаратайлик. Умуман, “Обод қишлоқ” давлат дастурига кирган қишлоқларда нималар ўзгариши керак? Эътибор қаратиладиган жиҳатлар нимада? Қандай қишлоқлар бу дастурга киради, нималар режалаштирилади?\nБиринчи навбатда, қишлоқ аҳолисининг йўл, ичимлик суви, электр энергиясига бўлган эҳтиёж ва муаммолари, шунингдек, мактаб, боғча ҳамда қишлоқ врачлик пунктига эътибор қаратилиши керак, шундай эмасми?\nУлардан ортса, маиший объектлар, савдо дўконлари, ҳаммом-у сартарошхоналар, спорт мажмуалари қурилиши мумкин. Бу тоифа қишлоқларни танлашда маҳалланинг марказдан олисда жойлашгани, одамларнинг оғир шароитда яшаётгани инобатга олинади.\nДемак, Нурак шундай маҳалла бўлганки, ушбу дастурга киритилган.\nЛазиз Жониқулов трансформаторлар таъмирталаб бўлиб қолгани, арзимас шамолга ҳам электр энергиясида узилишлар кузатилишини маълум қилди. Натижада фуқароларнинг уйидаги маиший техникалар тез-тез яроқсиз ҳолатга келиб қолаётган экан.\nАйниқса, симёғочлар инсон ҳаёти учун анча хавфли ҳолатда эканига гувоҳ бўлдик.\nМаҳалла раиси Келдиёр Зиётов ҳам давлат дастурида кўзда тутилган бир қатор ишларнинг амалга ошмай қолганини тасдиқлади. Масалан, дастурга асосан маҳаллада 5 та трансформатор алмаштирилиши керак бўлган, амалда учта ўрнатилган. Қишлоққа атиги 39 та симёғоч олиб келинган.\nРаиснинг айтишича, маҳалланинг аксарият ҳудудида 70-йилларда қўйилган симёғочлар турибди, кўпи яроқсиз ҳолга келиб қолган.\nМФЙ бешта қишлоқдан иборат бўлиб, 9 километр асосий йўл бор. Йўлнинг маълум қисмига тош ётқизилган, ямаб чиқилган ва бир километрдан ортиқ қисми асфалт қилиниши керак бўлса-да, бу иш бажарилмай қолиб кетган.\nМаҳалла биносининг ўзи аслида жуда абгор ҳолатда эканига гувоҳ бўлдик.\nМаҳаллада учта умумтаълим мактаби, битта ҚВП мавжуд. Мактабларда спорт заллари таъмирсиз ҳолатда, синфлар етишмайди. ҚВП тоза ичимлик суви билан таъминланмаган, булоқ ва ариқ сувидан фойдаланилади.\nЗамон талабига жавоб берадиган маиший объектлар, савдо ва хизмат кўрсатиш шохобчалари ҳақида гап ҳам бўлиши мумкин эмас.\nУмуман, маҳаллада “Обод қишлоқ” дастуридан кейин сезиларли ўзгариш бўлмагани сабаб аҳоли масъул идораларга мурожаат билан чиққан: хатлар ёзилаверган, ёзилаверган, масъуллар ҳам эринмасдан жавоб қайтарган; қандайдир номаълум дастурлар, “келаси йил” ибораси қўлланилаверган.\nҲоким ўринбосари: “Ажратилган маблағ доирасида иш бажарганмиз”\nФориш тумани ҳокими ўринбосари Фаррух Амиров ҳамда йўл, ободонлаштириш, электр энергияси масъуллари ҳам Нурак маҳалласига келишди.\n“Ҳақиқатан ҳам бир километрдан ортиқроқ йўл асфалт қилинмай қолиб кетган. Сабаби, бунинг учун маблағ ажратилмаган.\nОчиғини айтиш керак, маҳаллани 2021 йил дастурига киритишнинг имкони йўқ. Ана бўлади, мана бўлади деб бировни алдаш ҳам керак эмас. Биз ҳудудда нимаики иш қилган бўлсак, ажратилган маблағ миқдорида иш бажарганмиз”, – деди Фаррух Амиров.\n“Обод қишлоқ” дастурига асосан Нурак маҳалласида 9 км янги ҳаво тармоғи алмаштирилиши режалаштирилган, деб маълум қилди туман электр таъминоти корхонаси бош муҳандиси Мурод Савронов. Шунингдек, бешта трансформатор ўрнатилиши кўзда тутилган. Амалда эса учта трансформатор, бир ярим километр ҳаво тармоғи янгиланган.\nҚолган ишлар маблағ билан боғлиқ бўлиб тургани учун мутасадди ҳозирча аниқ жавоб бера олмаслигини маълум қилди.\nСавроновни бир қанча симёғочларнинг кабеллари осилиб тургани, бу одамлар ҳаётига жиддий хавф солиши мумкинлиги ҳақида огоҳлантирдик. Соҳанинг тумандаги раҳбари бундан хабардор эканини айтди. Ва яна ўша гап: “Вилоятга хабар берилган, маблағ ёки маҳсулотлар ажратилса, таъмирлаймиз”.\nФараз қилайлик, маҳаллада одам бўйидан бироз баланд бўлган, осилиб турган симёғоч симлари кимгадир зарар етказса, бирор фалокат бўлса, ким жавоб беради? Бу ҳолат исталган дақиқада ҳам содир бўлиши мумкин. Борингки, кимнингдир жавоб бериши ҳам унча муҳим эмас, қандай қилиб “Обод қишлоқ” дастурига киритилган маҳаллада биринчи навбатда мана шу муаммолар эътиборга олинмаган?\nЭлектр корхонаси раҳбарининг қўшимча қилишича, бир йилга туман учун 100-150 тагача симёғоч ажратилар экан. Ваҳоланки, туман ҳудудида жами 4000 та симёғочлар таъмирталаб. Бу дегани, Форишдаги симёғочлар тўлиқ соз ҳолатга келгунича тахминан яна 30 йил керак!\nНурак аҳолисига келган жавоб хатлар турлича. Кимдир йўлни таъмирлашни 2021 йилнинг 2-чорагида деган бўлса, яна бошқаси 4-чорак деб хабар берган. Ҳоким ўринбосари Фаррух Амиров эса дангалини айтиб қўйди: “2021 йилда йўл таъмирланмайди”.\nЭлектрнинг бошлиғи ҳам очиғини айтди: “Вилоят ажратса, трансформатор ва симёғочларни янгилаймиз”.\nҲоким ўринбосари Амиров туманда йўл соҳасида керакли мутахассислар етишмаслиги, техникалар йўқлиги, туманнинг ўзи доим дотацияда эканини қўшимча қилди.\n“Обод қишлоқ” дастурига киритилган қишлоқлар рўйхатини узайтиришдан ким манфаатдор?\nҚизиғи, дастурга киритилдими, демак, халқ талаб қилади, маҳалламиз обод бўлади, дея умид қилаверади. Бу табиий. Ваҳоланки, туман масъуллари бир йилда иккита маҳаллани обод қилишга қурби етмаслигини очиқдан очиқ тан олиб ўтирибди.\nШундай экан, ўзини ўзи таъминлай олмаётган туманларда иккита маҳаллани обод қилиш талаби ҳамма ҳудудларга ҳам бирдек татбиқ этилмаслиги керак.\nЁки битта маҳаллани ўлда-жўлда эмас, кўнгилдагидек обод қилсин ёки юклама ва асл ҳолатни юқоридагилар бир таҳлил қилиб кўрсин.\nАкс ҳолда, Нуракдаги ҳолат такрорланаверади, қуйи бўғин раҳбарлари эса мажбуран дастурлар, чоракликларни ўйлаб топаверади ва ёлғончига чиқиб қолаверади.\nДарвоқе, Форишда жорий йилда ҳам яна иккита маҳалла “Обод қишлоқ” дастурига киритилган. Бу маҳаллаларда ҳам иш орқада қолаётгани бўйича аллақачон Kun.uz'га мурожаат келиб тушган.\nХулоса қилиш мумкинки, биз бу ўринда сон ортидан қувяпмиз, холос.\nРеспублика бўйича ҳар бир туманда иккитадан маҳалла обод бўлса бас. Бу иш амалга ошадими, йўқми, умуман, қайси маблағ ҳисобига таяниб дастурлар тузилади, бу ҳарқалай ҳозирча юқорини қизиқтирмаяпти. Қуйида эса қоғозлар, ваъдалар семириб бормоқда.\nФоришлик гўжачи аёллар жорий қилган тартиб: монополиядан холи демократия\nЗарбдордаги маҳалла аҳли ичимлик сувини сотиб олади. Бу — «Обод қишлоқ» дастуридан кейинги ҳолат\nШавкат Мирзиёев «Обод қишлоқ» ва «Обод маҳалла» дастурларини амалга оширишдаги камчиликларни танқид қилди


Талаба ёшларда хулқи оғишганликни олдини олишдаги муаммоси иродавий ҳиссий сифатларининг роли\nТалаба ёшларда хулқи оғишганликни олдини олишдаги муаммоси иродавий ҳиссий сифатларининг роли.doc\nПрезидентимиз И.А.Каримов таъкидланганидек, “Таълимнинг янги модели жамиятда мустақил фикрловчи эркин шахснинг шаклланишига олиб келади, ўзининг қадр-қимматини англайдиган, иродаси бақувват, иймони бутун, ҳаётда аниқ мақсадга эга бўлган инсонларни тарбиялаш имконига эга бўламиз”, шундан келиб чиқиб, “Таълим тўғрисида”ги қонун ва “Кадрлар тайёрлаш миллий дастури” бугунги кунда шахс тарбиясига жиддий эътибор қаратишдаги энг муҳим восита ҳисобланади.\nОғишган хулқ психик феноменлар қаторида ўзининг шахсий қрнига эга. У психик касалликлар, патолоик ҳолатлар, неврозлар, психосоматик парокандаликва бошқа шунга ўхшаш кўринишлар қаторида мавжуд. Оғишган хулқ “ижтимоийлашув – мослашмаганлик - яккаланиш”ларда шахснинг ижтимоий-психологик мақомини акс эттиради.\nМаълумки, махсус адабиётларда “оғишган хулқ” атамаси кўпинча девиант ахлоқ (deviatio-лотин тилидан олинган сўз бўлиб, “оғишган” деган маънони англатади) синоними билан ҳам аталади. Юқоридагилардан келиб чиқиб, оғишган (девиант) хулққа қуйидагича таъриф бериш мумкин: Оғишган хулқ – бу шахснинг бирмунча муҳим ижтимоий меъёрлардан оғувчи, жамият ёки унинг ўзига реал зарар етказувчи, шунингдек унинг ижтимоий мослашмаганлиги билан бирга борувчи турғун ахлоқидир.\nҲар бир шахс ўз ёш даврига мос муайян ижтимоий муносабатлар эгаси ҳамда, унга жамият томонидан кўрсатиладиган кўплаб иқтисодий, сиёсий, ҳуқуқий, ахлоқий таъсирларнинг объекти ҳисобланади. Шахснинг характери, темпераменти, қобилияти руҳий жараёнларни бошдан кечирганда, меҳнат фаолиятида, турмушда ўзини намоён этади. Демак, психик жараёнлар, психик ҳолатлар ва психик хусусиятларнинг ўртасидаги ўзаро боғлиқликҳамда алоқадорлик шахснинг психологик тузилишини ташкил этади. Бундан келиб чиқиб, хулқи оғишишларнинг вужудга келиш жараёни: иқтисодий, ижтимоий, саломатлик, ижтимоий-психологик, педагогик каби кенг қамровли таъсирлар оқибати эканлиги аниқланган.\nБир қанча олимлар ўз тадқиқот натижаларидан келиб чиққан ҳолда ушбу муаммога доир бир қанча назарияларни илгари сурганлар. Жумладан, Г.Г.Бочкарева, Б.С.Братусь, В.В.Лебединский, Л.С.Славина, А.С.Спиваковская, А.Е.Личко, Л.С.Виготский, В.Т.Кондрашенко ва бошқалар. Уларнинг фикрича, ушбу муаммонинг назарий таҳлил кўрсатишича, қайд этилган хулқ бузилишларининг асосини ижтимоий ва психологик дезадаптацияга олиб келувчи “оғиш”лар ташкил этади. Бу биринчидан, талаба шахсининг мотивацион, эмоционал, иродавий ва ахлоқий жабҳаларидаги ўзгаришлар,иккинчидан, ногармонлик оилавий тарбия эканлиги ўз исботини топди. Ҳозирги замонда турли ёш даврларига хос хулқ бузилишларининг психопрофилактикаси ва коррекцияси хусусидаги масалага ойдинлик киритишга эътибор ҳаддан зиёд ортган. Буларга: а) шахслилик тизим ўзгаришлари; б) ривожланишдаги функционал оғишларнинг коррекциясига бағишланган изланишларни келтириб ўтиш мумкин.\nШахснинг хулқ-атворидаги турли “оғиш”лар:\nА) диққат ҳажмининг торайиши;\nБ) ахборот қабул қилишнинг издан чиқиши;\nВ) хотира билан боғлиқ функциялар қийинлашуви;\nГ) фикрларни баён этишдаги ноаниқлик;\nД) тафаккур фаолиятининг сусайиши;\nЕ) шахсда ўзининг “Мен”ига нисбатан муносабатнинг ўзгариши;\nЁ) ўз хатти-ҳаракатига атрофлича танқидий қарай билмаслик;\nЖ) ўз ҳиссиётини ақл, онг бошқарувида ушлай билмаслик, ўз жонига қасд қилиш учун қулай фурсат хозирлаш каби хатти-ҳаракатлар билан кузатилади.\nТалаба ёшларнинг иродавий ҳиссий сифатлари олдига қўйган мақсадга эришишда юқори даражадаги тиришқоқликни намоён этишлари билан намоён бўлади. Лекин, ушбу мақсаднинг амалга ошмаслиги ёки унинг амалга оширишда кутилган натижага эришмаслик уларда тушкунлик ёки жамиятдаги ахлоқий нормаларини бузиш (шу орқали ўз қадр-қимматларини намоён қилишга уриниш) яъни, хулқ-атворида кескин ўзгаришларни намоён қилиш билан кузатиш мумкин. Бундай ҳолатда эса улар психологик ёрдамга (қўллаб-қувватлашга) онгсиз равишда муҳтож бўладилар.Ушбу вазиятдан келиб чиқиб, уларнинг иродавий-ҳиссий сифатларини ривожлантириш уларда юзага келиши мумкин бўлган хулқи оғишиш ҳолатини олдини олишдаги муҳим механизмлардан ҳисобланади.\nҲар бир омилларнинг барчаси бир-бири билан функционал ва генетик боғлангандир. Лекин, буларнинг барчаси бир вақтнинг ўзида шаклланмайди. Ўспиринлар ҳар жойда ўзини кўрсатиш хусусиятига эга бўлган ўсмирлик вақтидаёқ, ўзларининг шахсий хусусиятларини кузата бошлайдилар. Яъни ўзларининг ташқи қиёфаларига танқидий қарай бошлайдилар: бўйининг пастлиги ёки аксинча, семизлик, юзидаги ҳуснбузарлар йигит ва қизларни безовталантиради, улар изтироб чекадилар. Кеч етиладиган ўғил ва қизлар яширин кечинмалар кечирадилар. Кишининг ўз образи – бу ўспирин шахсининг ўзини англашидаги энг муҳим компонент ҳисобланади. Ўзининг психик сифатларини англаш ва ўз-ўзига баҳо бериш ўспиринлик ёшида, борган сари кўпроқ аҳамият касб эта бошлайди. Ўспирин шахсидаги ушбу ўзгаришларнинг меъёр даражасида бўлмаслиги уларда хулқи оғишиш ҳолатларининг келиб чиқишига сабаб бўлиши мумкин. Бунинг олдини олишда эса уларнинг иродавий-ҳиссий сифатлари энг зарур сифатлардан саналади.\nТалаба ёшлар онгли равишда эгалланган ахлоқ нормалари асосида ўз хатти-ҳаракатларини йўлга солишга интиладилар. Бу эса, аввало талаба ёшларнинг ўзини англашининг ўсишида намоён бўлади. Ўзини англаш эса мураккаб психологик структура бўлиб, қуйидагиларни ўз ичига олади.\n- биринчидан, ўспиринда ташқи оламдаги предмет таъсиридан пайдо бўлган сезгилар ўз танаси билан фарқ қила бошлаганда вужудга келади;\n- иккинчидан, ўзининг шахсий “Мен”лигини актив фаолияти асосида англаши;\n- учинчидан, ўзининг психик хусусияти ва хислатларини англаши;\n- тўртинчидан, ижтимоий, ахлоқий ўз-ўзига баҳо беришнинг маълум системасини англаши.\nШуни ҳам айтиб ўтиш жоизки, талабалик даврида жисмоний жиҳатдан чарчоқни ҳис этгандан сўнг ҳам узоқ вақт ишлай оладилар. Бу улардаги сабрлилик ошганидан далолат бериди, бу эса ўз навбатида улардаги иродавий сифатларнинг бошқа ёш даврларига нисбатан анча ривожланганлигини кўрсатади. Бу ёш даврида ироданинг аҳлоққа оид қисмлари кескин шаклланади. Талабада ирода жамиятга ва дўстларига катта аҳамият тарзида намоён бўлади. Бу эса улардаги хулқи оғишиш ҳолатларида улар билан ишлашда психопрофилактик ва психокоррекцион дастурларни амалга оширишда юқори даражада самарадорлигини таъминлашдаги энг зарур психологик сифатлардан ҳисобланади.\nОғишган хулқнинг психологик интервенцияси ҳолатида психологик таъсирнинг кўпинча психопрофилактик ишдаги барча маълум усулларидан фойдаланилади. Психологик интервенциянинг етакчи усуллари психотерапия, психологик маслаҳат бериш, психологик тренинг ва бошқалар ҳисобланади.\nБир қанча олимлар ўз тадқиқот натижаларидан келиб чиққан ҳолда ушбу муаммога доир бир қанча назарияларни илгари сурганлар\nЛекин, ушбу мақсаднинг амалга ошмаслиги ёки унинг амалга оширишда кутилган натижага эришмаслик уларда тушкунлик ёки жамиятдаги ахлоқий нормаларини бузиш (шу орқали ўз қадр-қимматларини намоён қилишга…\nМен”лигини актив фаолияти асосида англаши; - учинчидан, ўзининг психик хусусияти ва хислатларини англаши; - тўртинчидан, ижтимоий, ахлоқий ўз-ўзига баҳо беришнинг маълум системасини англаши


«Рақамли Қозоғистон» дастурининг тақдимоти, 30 май, Остона. (Айдар Ашимов)\nОЛМАОТА – Қозоғистон катталар орасида компьютер саводхонлигини ошириш ва ёшларни дастурлаш, робототехника ва бошқа ахборот технологиялари (IT) соҳаларига ўқитиш бўйича қатор лойиҳаларни амалга оширмоқда.\nЎтган йил декабрь ойида ҳукумат томонидан тасдиқланган «Рақамли Қозоғистон» давлат дастури мамлакат иқтисодиётини компьютер технологиялари ёрдамида ривожлантиришга қаратилган. Дастур мактабларда IT соҳаси бўйича машғулотларни ва компьютер марказларини ташкил этишни кўзда тутади.\nБу каби компьютер марказларида Қозоғистон бўйлаб кенг омма учун IT машғулотлари олиб борилмоқда, дейилади Ахборот ва алоқа вазирлигининг 2 июнь кунги баёнотида.\n«Уларда июньдан августгача ярим миллионга яқин катта ёшдагилар сабоқ оладилар», дейилади баёнотда.\nМактаб ўқувчилари робототехникани ўрганадилар: 30 май куни Остона шаҳрида «Рақамли Қозоғистон» дастури тақдим этилди. (Айдар Ашимов)\nКомпьютер саводхонлигини ошириш\nҲукумат компьютер саводхонлигини ошириш учун барча вилоятларда компьютер марказлари очишни режалаштирмоқда.\nФуқаролар бу марказларда компьютерлардан, интернетдан ва онлайн давлат хизматларидан фойдаланишлари мумкин. Зарур бўлган ҳолларда уларга компьютер саводхонлиги бўйича дарслар ўтилади.\nБундай марказлар аллақачон Остона, Чимкент ва Олмаотада фаолият юритмоқда.\n«Дарслар турли мавзуларда ўтилади, булар – бошланғич билимлар, онлайн давлат хизматлари ва электрон савдо», деди остоналик компьютер курси ўқитувчиси Бауржан Кокеев Карвонсарой нашрига.\nФуқаролар мутлақо бепул асосда машғулотларда қатнашиши ва IT соҳасидаги билимларини ошириши мумкин, деди у.\n«Бу ҳаётдан ажратиб олинган билимлар эмас; компютердан фойдаланиш, интернетдаги хавфлардан ҳимояланиш, электрон ҳукумат хизматларидан фойдаланиш ҳамда маҳсулотлар ва хизматларнинг онлайн савдоси кабилар бугунги кунда инсоният учун жуда керакли ахборот ҳисобланади», деди Кокеев.\nҚозоғистон ҳукумати мазкур ташаббусни «Миллий ахборот технологиялари» ва «Kazpost» каби бир қатор компаниялар билан биргаликда амалга оширмоқда.\nМактабларда ахборот технологиялари таълими\nШу билан бирга, 1 сентябрдан бошлаб пойтахтдаги барча мактабларда ахборот технологиялари хоналари очилади. Кейинчалик лойиҳага бошқа вилоятлар, шу жумладан, қишлоқ жойлардаги мактаблар ҳам қўшилади.\nЛойиҳа Қозоғистон ҳукумати, Тадбиркорлар миллий палатаси ва маҳаллий ноҳукумат ташкилотлар томонидан амалга оширилмоқда.\nДастлабки машғулот хонаси Остонадаги 73-сонли умумтаълим мактабида 23 май санасида аллақачон ишга тушган бўлиб, унда халқаро методика асосида таълим берилмоқда. Болалар робототехника, мантиқ ва компьютерли моделлаштиришни ўрганадилар, мустақил равишда вебсайтлар яратадилар.\n«Келгуси уч йил ичида биз 1000 та ахборот технологиялари хонасини очамиз. Шулардан 280 таси шу йилнинг ўзида ташкил этилади», - дейди «Нур Отан» партияси раисининг ўринбосари Маулен Ашимбаев Карвонсаройга. «Уларда дастурлаш ва робототехника бўйича чуқур билим берилади».\nУнинг сўзларига кўра, ҳар йили 8-16 ёшдаги 150 мингга яқин болалар ва ўсмирлар яхши жиҳозланган IT-хоналарида таълим оладилар.\nУшбу кенг кўламли лойиҳа мамлакатда ахборот технологиялари соҳасидаги мутахассислар танқислигининг олдини олишга қаратилган.\n«Мен дастурлашни ўрганаётганимдан жуда мамнунман», деди Остонадаги 73-мактабнинг 10-синф ўқувчиси Сабина Биржанова.\n«Кўпчилик буни қизларга мос эмас, деб ҳисоблайди. Мен бундай деб ўйламайман. Мен компьютерлар, интернет, робототехникага қизиқаман. Мактабни битирганимдан кейин институтга ўқишга кираман, дастурлашни ўрганаман», дейди у.\nБу IT-технологиялар бўйича лойиҳамга ёрдам бермади.


Ўқиган ўқдан ошар – Сурхон тонги\nБош саҳифа / Адабиёт / Ўқиган ўқдан ошар\nМарт 10, 2021\tАдабиёт Изоҳ қолдириш 321 Кўрилди\nМутолаадан тўхтамаган одам фикрлашдан тўхтамайди. Фикрлайдиган одамнинг мағзи бўлиқ, маънавияти юксак бўлади. Ҳа, китоблар бизни мудраб ётган виждонимизни қайта уйғотадиган куч-таъсирга эга. Шунинг учун ҳам бугун китобсевар авлодни шакллантиришга бор куч ва имкониятимизни сарф этаяпмиз. Биргина “Ёш китобхон” танловининг ўтказилишида ҳам ана шу эзгу мақсад ётади.\nЯқинда ушбу танловнинг Сурхондарё вилоят босқичида 15-19 ёш тоифаси бўйича Шўрчи тумани “Эзгулик” маҳалласида яшовчи Шоҳсанам Ҳазратқулова 276.6 балл билан биринчи ўринни қўлга киритди. Унинг бундай ютуғидан қувонган O’zLiDeP Шўрчи туман Кенгаши депутатлари Шуҳрат Бўронов ва Олим Мамашукуровлар Шоҳсанамга замонавий компьютер жамланмасини совға қилишди.\n— Ўтган йили танловнинг вилоят босқичида 3-ўринни олгандим, — дейди Шоҳсанам Ҳазратқулова. — Бу йил 800 та китоб ўқиб, танловда биринчи ўринни эгалладим. Устозларимдан олган билимларим ва кўп китоб ўқиганлигим сабабли омадим келди. Насиб бўлса, танловнинг республтка босқичида ҳам бош совринини олиб келишга ҳаракат қиламан.\nОлдинги “Ақлли газ ҳисоблагич” ўчиб қолса, нима қилиш керак?\nКейинги Тўра Боболов ҳарбийларнинг оила аъзолари даврасида бўлди


Самарқанд, Тошкент ва Фарғона вилоятларида пиёданинг умрига зомин бўлган ҳайдовчилар ушланди\n18:57 / 24.04.2017\nЎзбекистон Республикаси ИИВ ЙҲХББ Кун.uz’га 2017 йил 17-23 апрель кунлари бир ҳафта давомида фош этилган транспорт воситалари билан боғлиқ жиноятлар ҳақида маълумот берди.\n2017 йил 11 апрель куни соат 03-00 ларда, Самарқанд вилояти, Оқдарё тумани, Лойиш шаҳарчаси ҳудудида номаълум ҳайдовчи, номаълум транспорт воситаси билан пиёда Оқдарё тумани, Лойиш шаҳарчасида яшовчи, 1990 йилда туғилган С.Н.ни уриб юбориб йўл-транспорт ҳодисаси жойидан яширинган. Натижада пиёда С.Н. тан жароҳати олиб касалхонага ётқизилган.\nОлиб борилган қидирув ва суриштирув ишлари натижасида ушбу йўл-транспорт ҳодисасини ҳайдовчи Навоий вилояти, Хатирчи туманида яшовчи, 1993 йилда туғилган Р.Ш. ишонч қоғози билан бошқарувида бўлган «ЛАСЕТТИ» русумли автомобилида содир этганлиги аниқланиб, 2017 йил 21 апрель куни ушланган.\n2017 йил 21 апрель куни эса соат 01-00 ларда, Тошкент вилояти, Ўртачирчиқ тумани ҳудудида номаълум ҳайдовчи, номаълум транспорт воситаси билан пиёда Ўртачирчиқ туманида яшовчи, 1982 йилда туғилган А.М.ни уриб юбориб йўл-транспорт ҳодисаси жойидан яширинган. Натижада пиёда А.М. тан жароҳати олиб касалхонага ётқизилган.\nОлиб борилган қидирув ва суриштирув ишлари натижасида ушбу йўл-транспорт ҳодисасини ҳайдовчи, Ўртачирчиқ туманида яшовчи, 1980 йилда туғилган Н.Д. ўз бошқарувидаги «ИСУЗУ» русумли автобусида содир этганлиги аниқланиб, шу куни ушланган.\n2017 йил 21 апрель куни соат 01-30 ларда, Бухоро вилояти, Бухоро тумани ҳудудида номаълум ҳайдовчи, номаълум транспорт воситаси билан пиёда Бухоро шаҳрида яшовчи, 1997 йилда туғилган И.Ш.ни уриб юбориб йўл-транспорт ҳодисаси жойидан яширинган. Натижада пиёда И.Ш. тан жароҳати олиб касалхонага ётқизилган.\nОлиб борилган қидирув ва суриштирув ишлари натижасида ушбу йўл-транспорт ҳодисасини ҳайдовчи Навоий вилояти, Қизилтепа туманида яшовчи, 1978 йилда туғилган А.Б. ўз бошқарувидаги «КамАЗ-5410» русумли юк автомобилида содир этганлиги аниқланиб, ушланган.\n2017 йил 22 апрель куни соат 23-30 ларда, Самарқанд вилояти, Пастдарғом тумани ҳудудида номаълум ҳайдовчи, номаълум транспорт воситаси билан пиёда Пастдарғом туманида яшаган, 1981 йилда туғилган У.М.ни уриб юбориб йўл-транспорт ҳодисаси жойидан яширинган. Натижада пиёда У.М. воқеа жойида ҳалок бўлган.\nОлиб борилган қидирув ва суриштирув ишлари натижасида ушбу йўл-транспорт ҳодисасини ҳайдовчи, Пастдарғом туманида яшовчи, 1997 йилда туғилган Х.Б. ишонч қоғозисиз бошқарувида бўлган, бир манзилда яшовчи отасига тегишли «НЕКСИЯ» русумли автомобилида содир этганлиги аниқланиб, 2017 йил 23 апрель куни ушланган.\n2017 йил 17 апрель куни соат 03-00 ларда, Тошкент вилояти, Пскент тумани ҳудудида номаълум ҳайдовчи, номаълум транспорт воситаси билан пиёда Бўка туманида яшаган, 1979 йилда туғилган А.Д.ни уриб юбориб йўл-транспорт ҳодисаси жойидан яширинган. Натижада пиёда А.Д. воқеа жойида ҳалок бўлган.\nОлиб борилган қидирув ва суриштирув ишлари натижасида ушбу йўл-транспорт ҳодисасини ҳайдовчи Қибрай туманида яшовчи, 1976 йилда туғилган С.А. ишонч қоғози билан бошқарувида бўлган «МАТИЗ» русумли автомобилида содир этганлиги аниқланиб, 2017 йил 23 апрель куни ушланган.\n2017 йил 13 апрель куни соат 02-45 ларда, Фарғона вилояти, Бағдод тумани ҳудудида, номаълум ҳайдовчи, номаълум транспорт воситаси билан пиёда Бағдод туманида яшаган, 1989 йилда туғилган У.С.ни уриб юбориб йўл-транспорт ҳодисаси жойидан яширинган. Натижада пиёда У.С. воқеа жойида ҳалок бўлган.\nОлиб борилган қидирув ва суриштирув ишлари натижасида ушбу йўл-транспорт ҳодисасини ҳайдовчи, Боғдод туманида яшовчи, 1990 йилда туғилган М.М. ўз бошқарувидаги «НЕКСИЯ» русумли автомобилида содир этганлиги аниқланиб, 2017 йил 23 апрель куни ушланган.\n2017 йил 23 апрель куни соат 00-20 ларда, Тошкент шаҳар, Чилонзор тумани, Бунёдкор кўчасида номаълум ҳайдовчи, номаълум транспорт воситаси билан пиёда Самарқанд вилояти, Ургут туманида яшовчи, 1993 йилда туғилган П.Т.ни уриб юбориб йўл-транспорт ҳодисаси жойидан яширинган. Натижада пиёда П.Т. тан жароҳати олиб касалхонага ётқизилган.\nОлиб борилган қидирув ва суриштирув ишлари натижасида ушбу йўл-транспорт ҳодисасини ҳайдовчи, Тошкент шаҳар, Олмазор туманида яшовчи, 1978 йилда туғилган М.Р. ўз бошқарувидаги «ДАМАС» русумли автомобилида содир этганлиги аниқланиб, шу куни ушланган.


16 декабр 2019, Тошкент вақти: 09:55\nЎзбек матбуоти қабртошлардаги майит исмлари ҳам русча ёзилаётганини танқид қилмоқда. Қибрайда милиция мулозимининг оғзаки топшириғи боис маҳаллий журналист пропискага туролмаяпти. Хонанда Феруза Жуманиёзова 9 йиллик тақиқдан кейин санъатга қайтди.\nТинимсиз мақолалар ёзилаётгани, танқидлар қилинаётганига қарамай ўзбек тилига ҳурматсизлик давом этмоқда, хор бўлаётган тил эса халқнинг эътибор ва меҳрига муҳтож (“Оила даврасида”, 19 октябрь). Давлат тили мақомига эга ўзбек тили қоидаларини бузаётганлар эса ҳали бирор марта жазога тортилгани йўқ. Аслида давлат тили қоидаларини бузишнинг ижтимоий хавфи, дейлик, йўл қоидаларини бузишдан каттадир. Тилга ҳурматсизлик ҳатто қабристонларгача кириб борди. “Ажаб, баъзан айрим қабристонларда ҳатто қабртошларда ҳам “Джуракулов”, “Чариев”, “Ровшан” каби исм-фамилияларга кўзимиз тугади. Билгичлардан сўрасангиз, паспорт бўйича ёзилган-да, дейди. Ҳеч ақлим етмайди: одамзод тириклигида исм-шарифини паспорт бўйича ёзишини, бу ҳужжатбозликда зарурлигини тушуниш мумкиндир. Бироқ у оламдан ўтгач, сўнгги манзилга етгач, бир умр ҳужжатида хато қайд этилган исм-фамилиясини ҳеч бўлмаса қабртошига тўғри ёзишса бўлмасмикан? Ё бирорким қабртоши билан паспорт нусхасини солиштириб, бир хил бўлса, дуои фотиҳа қилармикан?” деб ёзади газета.\nИчки ишлар вазирлигининг Миграция ва фуқароликни расмийлаштириш бош бошқармаси Тошкент вилояти бўлими бошлиғининг оғзаки топшириғи боис журналист Жамшид Ниёзовнинг қонуний ҳуқуқи бузилди (“Жамият”, 13 октябрь). Журналист Чирчиқ шаҳридан доимий пропискадан ўчган ва Қибрайдаги ўзи тегишли уйга пропискага кирмоқчи бўлган. Аммо Қибрай паспорт бўлинмаси раҳбари юқоридан доимий пропискани тўхтатиб туриш бўйича оғзаки топшириқ берилганини айтиб, журналистни доимий рўйхатга қўйишдан бош тортган. Қайд этилишича, доимий пропискани тўхтатиш ҳақидаги оғзаки буйруқ мамлакат парламенти қабул қилган қонунга зиддир.\n“Ниҳол” мукофоти совриндори, хонанда Феруза Жуманиёзова 9 йиллик тақиқдан кейин яна санъатга қайтди (“Даракчи”, 19 октябрь). Хонанда кўп йиллик танаффусдан кейин рейтинги анча тушиб кетгани, ҳозир 5-синфда ўқийдиган болалар уни санъаткор сифатида танимаслиги, шу боис санъат оламида яна ўрин эгаллаш учун кўп меҳнат қилиши лозимлигини айтган. Қайд этилишича, хонанда икки янги клип суратга олиб телевидение бадиий кенгашига топширган. “Бегим”, “Игнадан ип”, “Ялла ҳабиби” каби қўшиқлари билан машҳур бўлган Феруза Жуманиёзова бир неча йиллар олдин лицензиядан маҳрум этилиб, қўшиқлари телерадиоканаллардан берилмай қўйган. Хонанданинг норасмий қора рўйхатга тиркалганига эса унинг “Ўзбекнаво” эстрада бирлашмасини огоҳлантирмай Тожикистонда концертлар бергани сабаб бўлгани айтилади. “Санъат ортидан кўп ёмонликлар кўрдим. Шу боис юрагимдаги ўтим сўниб қолган”, дея бугунги кайфиятини ифодалаган хонанда.


Пахтачининг автомагистраль йўлида юк автомашинасининг олд қисми ёниб кетди - zarnews.uz\nПахтачининг автомагистраль йўлида юк автомашинасининг олд қисми ёниб кетди\nКеча, 17 июнь куни Самарқанд вилоятининг Пахтачи туманидан ўтувчи автомагистраль йўлининг 127-км.да Ипак йўли маҳалласида яшовчи 31 ёшли Б.М. бошқарувидаги “МАN” русумли юк автомашинасига солярка ёқилғисини қуяётган вақтида ёнғин содир бўлган.\nКўрилган чоралар натижасида ёнғин ўчирилган. Оқибатда юк автомашинасининг олд кузови, мотор қисми ва олд томон ғилдираклари ёниб зарар кўрган ҳамда ёнғин ўчириш вақтида ҳайдовчи Б.М. ва унинг 23 ёшли йўловчиси ҳам куйиш жароҳати олиб касалхонага ётқизилган.\nЎзбекистон Республикаси ИИВ Жамоатчилик ва ОАВ билан алоқалар бошқармаси берган хабарга кўра, суриштирув ишлари олиб борилмоқда.\nТеглар: транспорт ҳаракати йўл транспорт ҳодисаси\nСамарқанд шаҳрининг айрим кўчаларида транспорт воситаларининг ҳаракати вақтинча чекланади


Тошкентда ШҲТ Ташқи ишлар вазирлари учрашди\n10 апрел 2021, Тошкент вақти: 17:08\nТошкентда Шанҳай ҳамкорлик ташкилоти Ташқи ишлар вазирлари кенгашининг навбатдаги йиғини бўлиб ўтди.\nЙиғиндан сўнг қабул қилинган баёнотда ШҲТ Ташқи ишлар вазирлари терроризм, сепаратизм ва экстремизмга қарши курашда ўзаро ҳамкорликни янада кенгайтиришга келишиб олганликларини маълум қилдилар.\nТашқи ишлар вазирлари, шунингдек, Қирғизистон суверенитетини қўллаб-қувватлашлари ва бу давлатга керакли ёрдам кўрсатишга тайёр эканликларини билдирганлар. Хабарларга кўра, Тошкент учрашувида Афғонистондаги вазият ҳам муҳокама қилинган.\nЎзбекистон Ташқи ишлар вазири Владимир Норов, ўз навбатида, бугунги йиғин иштирокчилари ШҲТ сафига янги давлатларни қўшиш жараёнига оид лойиҳани ҳам маъқуллаганликларини билдирди.\nШҲТга Россия, Хитой, Ўзбекистон, Қозоғистон, Тожикистон ва Қирғизистон аъзо бўлган.


Ёш ходимлар билан очиқ мулоқот - Ўзбекистон Республикаси Марказий банки\nЁш ходимлар билан очиқ мулоқот\nЯнгиланган сана: 7 Фев 2020, 07:16\nМарказий банк тизимида фаолият юритаётган ёшлар ва банк раҳбарияти ўртасида юзма-юз мулоқот ўтказилди.\nЎзаро эркин суҳбат тарзида ўтган учрашувда ёшларни ўйлантираётган муаммолар, иш шароити ва дам олиш вақтининг қулай ташкил этилиши борасидаги таклиф-мулоҳазалар ва бошқа кўплаб масалалар муҳокама этилди.\nУчрашувга Марказий банк раҳбарияти билан бир қаторда Республика Ёшлар иттифоқи масъуллари ҳам таклиф этилди. Бу ёшларга ўз фикр-мулоҳазаларини эркин билдириш, иш, ўқиш ва бўш вақтларига боғлиқ масалалар бўйича оптимал қарорлар қабул қилиш имконини берди.\nДўстона руҳда ўтган мулоқотда ёшлар ўзларини қизиқтираётган саволларга батафсил жавоблар олдилар, ўз ғоя ва режаларини самимий баён этдилар. Учрашув давомида бундай мулоқотларни мунтазам равишда ўтказиб боришга келишиб олинди.\nМаълумот ўрнида айтиш мумкинки, Марказий банкнинг марказий аппаратида 31 ёшдан ошмаган ходимлар сони 2017 йил билан солиштирганда 1,6 баравар ошган.\n2019 йилдан бошлаб Марказий банк томонидан иқтисодиёт, молия ҳамда ахборот технологиялари йўналишларида таҳсил олаётган юқори курс ва магистратура босқичлари талабалари учун махсус стипендия жорий этилди. Шу кунга қадар 80 нафар талабага мазкур стипендия ажратилди. Ҳозирги пайтда уларнинг 40 га яқини Марказий банкда амалий кўникмаларини оширмоқдалар. Амалиёт даврида ўзини ҳар томонлама намоён этган талабаларга Марказий банк ва тижорат банклари тизимида ишлаш тавсия этилади.\nМазкур дастур бўлғуси кадрларни талабалик давридан бошлаб мақсадли равишда тайёрлаш ва банклар фаолиятига оид билимларини кенгайтиришни рағбатлантирмоқда. Шунингдек, уларнинг касб малакасини пухта ўзлаштиришда, иш жараёнига тезда қўшилиб кетишида муҳим ўрин тутмоқда.\nНа русском: Открытый диалог с молодыми сотрудниками\nОхирги янгиланиш: 14.05.2021, 05:37 (GMT+5)


"Вест Хэм" Пайетдан бутунлай воз кечди\n13 январь, 2017, 20:36\n"Вест Хэм" бош мураббийи Славен Билич жамоанинг етакчи ярим ҳимоячиси Дмитри Пайетни жамоага бўлган муносабати учун асосий таркибдан четлатган эди. Бунга сабаб франциялик футболчининг жамоани тарк этиш иқтиёқида юргани сабаб бўлди. Билич Пайет бошқа жамоага қўйиб юборилмаслиги ва муносабати ўзгарсагина асосий таркибга қабул қилинишини айтганди.\nБироқ клуб раҳбарияти бу вазиятни ўрганиб чиқиб, Пайетни бошқа жамоага қўйиб юбориш ва бундан катта миқдорда даромад топишга қарор қилди. Тажрибали чарм тўп устаси шу ойнинг ўзида трансферга қўйилади ва 40 миллион фунт тўлаган жамоага қўйиб юборилади.\nАввалроқ Димитри Пайетнинг собиқ клуби "Марсель" 20 миллион фунт таклиф қилиб, рад жавобини олгач, яна 10 миллион қўшишга тайёрлигини маълум қилган.\nПайет "Марсель"дан "Вест Хэм"га 2015 йили 10 миллион фунт эвазига олиб келинган эди.


«Сурхондарё ҳудудий электр тармоқлари корхонаси» АЖ акциядорларнинг йиллик умумий йиғилиши 2018 йил 29 июн куни ўтказилади. Умумий йиғилиш соат 14-00.да Сурхондарё вилояти Термиз шаҳри Ҳаким ат-Термизий шоҳ кўчаси 10-уйда жойлашган «Сурхондарё ҲЭТК» АЖ маъмурий биносининг мажлислар залида ўтказилади. Йиғилиш қатнашчилари соат 13-00.да рўйхатга олиш бошланади.\n3. «Сурхондарё ҲЭТК» АЖ бош директорининг 2017 йил учун йиллик жамиятни ривожлантириш Бизнес-режа асосий кўрсаткичларининг бажарилиши тўғрисидаги ҳисоботини кўриб чиқиш.\n4. «Сурхондарё ҲЭТК» АЖ нинг 2017 йил молиявий-хўжалик фаолияти якуни бўйича тафтиш комиссиясининг текшириш натижалари тўғрисидаги ҳисоботини эшитиш.\n5. «Сурхондарё ҲЭТК» АЖ нинг 2017 йил молия-хўжалик фаолияти якуни бўйича бухгалтерия баланси, фойда ва зарарлар ҳисоб варағини тасдиқлаш.\n6. «Сурхондарё ҲЭТК» АЖ нинг 2017 йил молия-хўжалик фаолияти якуни бўйича соф фойдасини тақсимлаш тартибини тасдиқлаш.\n7. «Сурхондарё ҲЭТК» АЖ Кузатув кенгашининг 2017 йилда бажарилган ишлари тўғрисидаги ҳисоботини эшитиш.\n8. «Сурхондарё ҲЭТК» АЖ Кузатув кенгаши аъзоларини сайлаш.\n9. «Сурхондарё ҲЭТК» АЖ Тафтиш комиссияси аъзоларини сайлаш.\n10. «Сурхондарё ҲЭТК» АЖ ижро органи раҳбарлигига хорижий менежерлар ҳам иштирок этиши мумкин бўлган танловда ижро органи раҳбарини танлов асосида сайлаш.\n11. «Сурхондарё ҲЭТК» АЖ нинг 2018 йилга жамиятни ривожлантириш бизнес- режасини тасдиқлаш.\n12. «Сурхондарё ҲЭТК» АЖ нинг 2018 йил молия-хўжалик фаолияти учун ташқи аудиторини аниқлаш ва аудиторлик хизматлари учун тўлов миқдорини белгилаш.\n13. «Сурхондарё ҲЭТК» АЖ Устав фондини акциядорларнинг умумий йиғилиши қарори билан ишлаб чиқаришни ривожлантиришга йўналтирилган маблағлар ҳисобидан қўшимча акциялар чиқариш йўли орқали ошириш.\n14. Жамият фаолиятининг асосий йўналишлари ва мақсадидан келиб чиққан ҳолда жамиятни ўрта муддатга ва узоқ муддатга ривожлантиришнинг аниқ муддатлари белгиланган стратегиясини тасдиқлаш;\n15. Жамиятнинг 2017 йил якуни бўйича корпоратив бошқарув тизимини баҳолаш юзасидан мустақил баҳолаш ташкилоти хулосасини кўриб чиқиш.\n16. Аффилланган шахслар билан келгусида жамият томонидан кундалик хўжалик фаолияти жараёнида акциядорларнинг кейинги йиллик умумий йиғилишигача бўлган даврда тузилиши мумкин бўлган битимларни маъқуллаш ҳақида.\n17. Жамиятнинг жорий кундалик хўжалик фаолияти билан боғлиқ битимларни белгилаш ҳақида.\nЖамият акциядорларининг реестри шакллантириладиган сана – умумий йиғилишни ўтказиш тўғрисида хабардор қилиш учун акциядорлар реестри 14 июн 2018йил ҳолатига ва акциядорлар умумий йиғилишида қатнашиш ҳуқуқига эга жамият акциядорларининг реестри (3 иш куни олдин) 25 июн2018 йил ҳолатига шакллантирилади.\nАкциядорлар акциядорларнинг йиллик умумий йиғилиши тўғрисидаги маълумотлар билан «Сурхондарё ҲЭТК» акциядорлик жамияти маъмурий биносида танишишлари мумкин.\nАкциядорлар қўшимча маълумот олиш учун қуйидаги манзилга мурожаат қилишлари мумкин: Термиз шаҳри Ҳаким ат-Термизий шоҳ кўчаси 10-уй, жамият веб сайти: www.surxonet.uz, электрон почта: 1722000@uzbekenergo.uz, surxan2017@umail.uz.\nМурожаат учун телефонлар: 0(376) 224-27-73, факс: 0(376) 224-27-73, (93) 790-17-19.


Гузал хотиралар – Дарё уз Янгиликлар\nГлавная / Маданият / Гузал хотиралар\n17.02.2018\tМаданият Comments Off on Гузал хотиралар 123 Показы\nПайгамбар соллаллоху алайхи васалламнинг муборак вужудлари тупрокка куйилгани хамон кабрлари зиёрат этила бошланди.\nКабр зиёратига келган биринчи одамлар хазрат Али ва хазрат Фотима эди. Кабрга якинлаша олмай тухтаб колган хазрат Фотима бирдан хазрат Алининг ёкасига ёпишди:\n– Аллохнинг Расули устига бу тупрокни тортишга кандай кулингиз борди?\n– Бу – Аллох таолонинг такдири, Фотима.\n– Пайгамбар отамнинг устига кандай тупрок отдингиз, кандай килиб-а?\n– Бу – Пайгамбар отангнинг суннати, Фотима.\n– Шунча тупрокни отамнинг устига кандай йигдингиз, кунглингиз кандай рози булди?\nХазрат Али гамзада аёлига нима дейишини билмай колди.\nХазрат Фотима Пайгамбар отасининг кабрига караб шундай дард билан айтиб йигладики, хазрат Али хам узини тута олмади…\n«Устимга шундай мусибат ёгилдики, улар кундузлар бошимга ёгилса, нурли кунлар коп-кора кечаларга айланган буларди!»\nЭнди кандай яшашади? Усиз яшай олишадими узи?\nСахобалар Усиз яшай олмасликларини сезиб турган бир вазиятда онасини, опаларини, энди эса отасини йукотган хазрат Фотима кандай яшарди?\nГулнинг гулларидан ёлгиз хазрат Фотимагина колганди…\nХазрат Али уни бир дакика хам ёлгиз колдирмасликка интиларди. Аммо, барибир, йукотган якинлари урнини тулдира олмасди. Хатто беш фарзанди хам аёлга таскин бермас, йукотиш аламларини енгиллатмасди. Уч киз, икки угил атрофида канчалар парвона булишмасин, хазрати Фотима узини кимсасиз хис киларди…\nБир муддат уйида таъзия кабул килди. Сунг уйида илм мажлислари курадиган булди. Тунларини тонгларга улаб, Пайгамбар отасининг ишини давом эттиришга уринар, муборак сузларининг магзини чакиб берарди.\nШу билан бирга эри ва болалари олдидаги вазифаларини хам адо этарди. Ёлгиз колган гул атрофга мушку анбар сочарди.\nИфторга оз вакт колганди. Эшик такиллади. Хазрат Али бориб эшикни очди. Остонада эзгин ва паришон бир киши оёкда аранг турарди. «Аллох таоло розилиги учун…» дея олди, холос. Хазрат Фотима бутун ифторликни олиб хазрат Алига берди. Аёлига миннатдор боккан хазрат Али бояги кишига узатди.\nУйда егулик хеч нарса колмади. Ифтор вакти булганда эшик такиллади. Эр-хотин бир-бирига чорасиз карашди. Хазрат Али яна эшикни очди. Очар-очмас хайкирди:\n– Мархамат, Аллохнинг Расули!\nХазрат Фотима хам югуриб пешвоз чикди.\n– Менга бироз егулик беринг. Ифтор килишга етадиган егулик.\nХазрат Али ва хазрат Фотиманинг юзлари буздай окариб кетди. Энди нима килишади? Нима килишса экан?.. Бир огиз суз хам айтолмайдиган, бир кадам хам ташлай олмайдиган бир вазиятда эди эр-хотин. Буйинлар букик, кунгиллар гамли ва чорасиз…\nУларнинг бу холатини курган Пайгамбар соллаллоху алайхи васаллам муборак кулларини одатда емак турадиган жойга узатиб, табассум билан дедилар:\n– Уша ердан олиб беринглар!\nЖаннат хури булган хазрат Фотима одоб юзасидангина урнидан жилиб, курсатилган томонга бордилар. Буюк Аллохим, бу не? Жавон тула емак эди! Аллох Расулининг муъжизаси эди бу! Коинот сарвари шундай дедилар:\n– Беринглар, факирларга улашинглар. Аммо меъёрига риоя килинг. Улчовдан ошманг.\nБуни хотирлаш хазрат Фотимага хузур багишларди.\nЯна бир куни…\nПайгамбар соллаллоху алайхи васаллам хазрат Фотиманинг уйига келганди. Кизи чордокда кул тегирмонини айлантирар, бир кулида боласини эмизарди. Пешонаси терлаган.\nБу манзара Пайгамбар соллаллоху алайхи васаллам кунглини эмрантирди, муборак кузларига ёш келди. Овоз чикардилар, хазрат Фотима дархол урнидан турди. Пайгамбар соллаллоху алайхи васаллам «утир» ишорасини килдилар:\n– Севимли кизим! Охират рохати учун дунё азобига чида! Зеро, Азиз ва Жалил Аллох: «Якинда Парвардигорингиз сизга (шундай неъматлар) ато этурки, сиз (у илохий мархаматлардан) рози булурсиз» (Ваз-зуха сураси, 5-оят) оятини туширди. Илохий армугон, сунгсиз неъматлари билан бизни рози килади.\nБу муждани эшитган Пайгамдар кизининг калбини буюк кувонч эгаллади. Бутун вужуди нур сочарди гуё. Тегирмон айлантираётган султон эди у… Гулнинг гули эди… Ва бу гул энди Усиз эди…\nЯна бир ибратли хотира…\nПайгамбар алайхиссалом хазрат Фотимани кургани бордилар. Кизи уй ишлари билан машгул, эшикка хашамдор, безакли парда осилганди. Пардани курган Пайгамбар алайхиссалом эшиккача келганлари холда ичкарига кирмай кайтдилар. Ортларидан югуриб чиккан хазрат Фотимага хам карамадилар.\nУйга паришон кайтган хазрат Фотима утириб колдилар. Бироздан сунг кучадан келган хазрат Али уни бу холда куриб суради:\n– Фотима, нима булди, нега бундай хафасан?\n– Сураманг, Аллохнинг Расули бизникига келгандилар, аммо негадир ичкарига кирмай, кайтиб кетдилар.\n– Хозир бориб гаплашиб келаман.\nХазрат Али Расулуллох соллаллоху алайхи васаллам хузурларига борди, тин олмай суради:\n– Ота-онам сизга фидо булсин, Расулуллох! Кизингиз уйгача келиб, кирмай кетганингиздан жуда хафа. Сабабини билмокчи эдим.\n– Ё Али! Мен каердаман-у, дунё ва унинг моллари каерда! Мен Фотиманинг эшигида шундай парда курдимки, у накш ва безакларга бой эди. Уни ёктирмай, кайтиб кетдим.\n– Нима килайлик, Аллохнинг Расули?\n– Фотимага айт, бу пардани эхтиёжманд фалон оилага берсин!\n– Хозирок, эй Аллохнинг Расули!\nХазрат Али келиб, хазрат Фотимага вокеани тушунтирди. У хам дархол отасининг амрини бажо келтирди. Бундан жуда мамнун булган Пайгамбар алайхиссалом шундай мархамат килдилар:\n– Кизим! Узингни жаханнам оловидан кутказишга интил! Зеро, мен сизларни олов ва азобдан куткаришга кодир эмасман. Яна мен акраболик – якинликни тарк этмайман. Уларга иззат ва икромда, эхсонда буламан. Сизларга нисбатан мен болалари ва оиласига хавф солаётган душманни кургани хамон талваса билан «Кочинглар!» дея бакириб-чакирган одам кабиман. Кочиб кутулиш эса сизнинг кулингизда!\nШу вокеадан бир ёки икки хафта утгач, Пайгамбар алайхиссалом амакиси Абу Толибнинг невараси Хинднинг кулида киммат узук куриб колдилар. Буни ёктирмаганларини билдириш учун кизнинг кулига енгилгина урдилар. Хеч нарсага тушунмаган киз бориб хазрат Фотимадан суради. Ушанда хазрат Фотима буйнида маржони бор эди. Дархол ечиб куйди. Шу он Пайгамбар алайхиссалом келиб колдилар. Кизининг кулида маржонни куриб жуда хафа булдилар ва дедилар:\n– Фотима! Одамлар «Пайгамбарнинг кизи кулида оловдан ясалган занжир бор», дейишса, мамнун буласанми?\nВа Аллохнинг Расули утирмай, ортга кайтдилар. Хазрат Фотима эса маржон ва Хинднинг кулидаги узукни олиб бозорга жунади. Уларни сотиб, пулига кул олди ва уни озод этди.\nБуни эшитган Пайгамбар алайхиссалом кузлари севинчдан порлаб дедилар:\n– Азиз ва Жалил булган Аллохга хамд булсинки, кизим Фотимани оловдан куткарди!\nУлар «Бу нимани хал киларди?» дейишмади, дунёга кунгил куйишмади. Солих амал, гузал иш, зухд ва такво эди уларнинг хаёти.\nЯна бир куни хазрат Билол кеч колди. Аллохнинг Расули ундан нега намозга кечикканини сурадилар.\n– Ота-онам сизга фидо булсин, ё Расулуллох! Йулда Фотимани куриб колдим, Алини иш билан жунатган экансиз. Кизингизга ёрдам керакдир, деб уйладим. Борсам, у тегирмонда ун чикараётган экан. Мен ун чикариб бердим ва шу боис кечикдим.\nПайгамбар алайхиссалом мамнун дуо килдилар…\nХазрат Али уйдан олти дирхам олиб бозорга борди. Энди савдо килаётган пайтда икки кишининг келишмай турганини курди. Бири карзини кистар, иккинчиси бироз мухлат беришини сураб ялинарди. Олти дирхамини уларга бериб тинчитган хазрат Али уйга буш кайтишга мажбур булди:\n– Ота, мева олиб келдингизми?\n– Ейдиган хеч нарса олмадингизми, ота?\n– Ота, очман!\nХазрат Алининг юраги парча-парча булди. Кузлари ёшга тулди. «Хозир олиб келаман», деб уйдан чикди. Нима килишни, каерга боришни билмасди. Шу пайт олдидан туя етаклаган киши чикди.\n– Али, туя оласанми?\n– Хозир пулим йук.\n– Кейин берарсан, сенга ишонаман.\n– Ундай булса, оламан. Канча?\n– Юз дирхам.\n– Майли, олдим.\nТуяни етаклаб тугри бозорга борди. У ерда туяга дархол харидор чикди.\n– Туя сотасанми, Али?\n– Ха, сотаман.\n– Уч юз дирхамга сотасанми?\n– Ха, олинг.\nПулга дархол бозор-учар килди, болаларига егулик, мевалар харид килди. Уша куни уйларида байрам булди. Бир томондан юз берган вокеа мухокама килинар, иккинчи ёндан таом хозирланарди.\nШу куни Пайгамбар алайхиссалом уларникига келдилар.\n– Сенга туя сотган одам кимлигини биласанми, Али?\n– Йук, Аллохнинг Расули.\n– Хазрат Жаброил эди. Туянгни ким олганини биласанми?\n– У зот хазрат Исрофил эди. Туя эса жаннат туяларидандир. Бир мусулмонни эхтиёждан куткарганинг учун буюк Аллох сени мукофотлади.\nКоинот сарваридан шундай муждани олган оила жуда хурсанд булди, илохий нурга чулгонди. Пайгамбар алайхиссалом муъжизаси уларни бир хурсанд килган булса, хазрат Алининг кароматидан икки кувонишарди…\nУ Зот билан хаётлари шундай гузал кечарди. Усиз хаёт хотиралардан иборат эди…\nПред. Дуода бардавом булиш\nСледующая Шавкат Мирзиёев Си Цзиньпинни Хитой Янги йил байрами билан табриклади\nПутин Россияда 20 млн киши кашшокликда яшаётганини маълум килди\nУзбекистонда автотранспорт ижарасининг минимал ставкалари саклаб колинди\nАКШда киноакадемиклар «Оскар»га номзод фильмларга овоз беришни бошлади\nИсмул аъзам: суралса берадиган ва дуо килинса, ижобат киладиган исм\nМухаббат килганлар киёмат куни Арш соясида булурлар


“Буюк даштнинг етти қирраси” мақоласи америкалик маданият арбобларини ҳамкорликка чорлади - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\n“Буюк даштнинг етти қирраси” мақоласи америкалик маданият арбобларини ҳамкорликка чорлади\nПрезидент Нурсултон Назарбоевнинг “Буюк Даштнинг етти қирраси” мақоласи кўпгина америкалик маданият арбобларини ҳамкорликка чорлади. АҚШ кинопрдюсерлари ва ҳужжатли фильм усталарида ҳам Қозоғистон тарихига қизиқиш уйғонди. Давлатимиз раҳбари Қозоғистон тарихи узвийлигини намойиш этадиган фильмлар туркумини ишлаб чиқаришга чақирганди. Шу билан бирга, мақолада таъкидланганидек, бу лойиҳалар кенг халқаро ҳамкорлик доирасида, миллий ва хорижий сценарист, режиссёр ва продюсерларни жалб қилган ҳолда амалга оширилиши керак.\nЭДВАРД СТАРОСЕЛЬСКИЙ, ҲУЖЖАТЛИ ФИЛЬМЛАР УСТАСИ, АҚШ:\n- Биламизки, Италия, Греция, Миср ўз тарихи билан ғурурланади. Нурсултон Абишевич бу мақолани айни вақтида ёзди. Ҳужжатли кино олиш билан шуғулланамиз, графика билан, санъатга доир замонавий технологиялар бор, шу боис, биз агар имконият туғилса, Қозоғистоннинг шу соҳадаги ҳаётида иштирок этишга тайёрмиз.\nҚозоғистон президентининг мақоласи британиялик эксперт Дэвид Уильям Перрида ҳам катта таассурот қолдирди. Шоир, драматург, Қироллик санъати жамияти аъзоси, Евроосиё ижодий гильдияси раиси республикамизда бир неча марта бўлган. Унинг фикрича, Қозоғистон бутун дунёга нимадир ўргата оладиган фаровон ўлка.\n– Ёғоч ва тошларда тасвирланган жонивору ўсимликлар табиат ва инсон ўртасида улкан боғлиқлик борлигини кўрсатади. Ҳаётнинг бу асосий тамойили қозоқ халқига қадимдан маълум. Дарҳақиқат, Қозоғистоннинг қадим аҳолиси юксак ривожланган маданиятга эга бўлган, ўз ёзуви, мифологияси шаклланган. Бу ҳақда кўп эшитган Ғарб сизга интилади. Менга Қозоғистоннинг гўзал маданий пойтахти Алмати ёқади. Астанани томоша қилиб, завқим келди.\nХорижий экспертлар Нурсултон Назарбоевнинг “Буюк Даштнинг 7 қирраси” мақоласини ўрганишда давом этяпти. Бир фикрда улар якдил – ушбу ҳужжат тарихий аҳамиятга эга. Бугун Қозоғистон ўз тарихи ва жаҳон цитвилизациясига қўшган ҳиссасини оммалаштириши лозим.\nНурсултон НазарбоевБуюк даштнинг етти қиррасимерикалик маданият


ОММАВИЙ ЮГУРИШ МУСОБАҚАСИДА - Ўзбекистон овози газетаси\nОММАВИЙ ЮГУРИШ МУСОБАҚАСИДА\nтўққиз юз нафардан ортиқ ўқувчи иштирок этди\nДенов спорт ва педагогика коллежида минг нафардан ортиқ ўқувчи тўртта таълим йўналиши бўйича таҳсил олмоқда.\nЎзбекистон Республикаси Конституцияси қабул қилинганлигининг 24 йиллиги муносабати билан мазкур коллежда «Биз диний экстремизм ва терроризмга қаршимиз!» шиори остида оммавий югуриш мусобақалари ташкил қилинди. Унда тумандаги 15 касб-ҳунар коллежи ва академик лицейларнинг 900 нафардан ортиқ ўқувчиси қатнашди.\n— Биз — тинчлик тарафдоримиз, — дейди Денов спорт ва педагогика коллежи ўқувчиси Абдумажид Сайфуллаев. — Ҳар қандай кўринишдаги тажовуз ва иллатларга қаршимиз. Жаннатмонанд юртимизнинг осмони мусаффо, мустақиллиги мангу бўлсин. Мусобақа барчада катта таассурот қолдирди. Ғолибликни қўлга киритганимдан хурсандман.\n— Конституция ҳар бир миллатнинг, ҳар бир мамлакатнинг бугуни ва эртасини белгиловчи муҳим ҳужжатдир, — дея давом этади Денов хизмат кўрсатиш касб-ҳунар коллежи ўқувчиси Давронбек Ўринов. — Биз дунё ҳамжамиятининг тенг ҳуқуқли аъзосимиз. Бу қалбимизда фахр ва ифтихор ҳиссини уйғотади.\nМусобақалар якунида ғолиблар аниқланиб, уларга ҳомийларнинг эсдалик совғалари топширилди.


Давлатимиз раҳбари Шавкат Мирзиёев 15 ноябрь куни мамлакатимизда ҳуқуқбузарликлар профилактикаси ва жиноятчиликка қарши курашиш борасида белгиланган вазифалар ижроси, бу борада мавжуд муаммолар ҳамда уларни ҳал этиш масалаларига бағишлаб ўтказилган видеоселектор йиғилишида Фарғона туманининг Ёрдон қишлоғидаги аёлнинг муд-ҳиш жиноятга қўл ургани мисолида жамият ва оилада учраётган салбий ҳолатларга эътибор қаратиб, уларнинг келиб чиқиш сабаблари ҳамда омилларини чуқур ўрганиш, таҳлил қилиш асосида кейинчалик бундай ҳолатларга йўл қўймаслик бўйича аниқ топшириқлар берди. Шунинг баробарида, муқаддас аёл, она томонидан содир этилган қотиллик қайсидир даражада жамоат ташкилотлари, мутасадди идоралар вакиллари, қўни-қўшнилар, қариндош-уруғ, умуман, кенг жамоатчиликнинг лоқайдлиги ва бепарволиги оқибати эканлиги таъкидланди.\nОлиб борилган муайян саъй-ҳаракатлар туфайли вилоятда жорий йилнинг ўтган даврида 138 маҳаллада умуман жиноят содир этилмаган, 453 маҳаллада жиноятчилик ҳолатлари камайган. Бироқ айрим туман ҳамда шаҳарларда секторлар томонидан оилалардаги ижтимоий-маънавий муҳитни ўрганиш ва муаммоларни ҳал этиш борасида хатоликларга йўл қўйилаётгани ҳам бор гап. Ўтган йилнинг шу давридагига нисбатан профилактик ҳисобга олинган нотинч оилалар сони Марғилон шаҳрида 45 тага, Олтиариқ туманида 47 тага, Бувайда туманида 54 тага ошгани ана шундай лоқайдлик ҳосиласи, десак, хато бўлмайди.\n— Бугун секторлар вакиллари, маҳалла фаоллари ҳар бир оилага кириб бориб, уларнинг кўмакчисига айланиши лозим, — дейди Фуқароларнинг ўзини ўзи бошқариш органлари фаолиятини мувофиқлаштириш бўйича вилоят кенгашининг диний маърифат ва маънавий-ахлоқий тарбия масалалари бўйича мутахассиси Дилором ўофурова. — Фаолиятимиз даврида хотин-қизлар қўмитаси, маҳалла фуқаролар йиғинлари, ички ишлар идоралари, кенг жамоатчилик ҳамкорлиги асосида 4876 та оиладаги нотинчликка барҳам берилди, 6602 оила ажрашиб кетишдан сақлаб қолинди. Ёрдондаги воқеадан барчамиз янада ҳушёр тортдик. Бундай ачинарли ҳолат такрорланмаслиги учун вилоятимиздаги мавжуд 1028 маҳалла фуқаролар йиғинида тузилган, 9200 нафар намунали аёл жалб қилинган Қайноналар кенгашлари фаолиятини ривожлантириш жуда зарур. Негаки, оила муносабатларида қайнона муҳим ўрин тутади.\nКелин қайнонасининг қотилига айланди. Бу мудҳиш жиноят бир кунда ёки битта жанжал туфайли келиб чиқмаганлигини фаҳмлаш мушкул эмас. Шундай экан, маҳалла фаоллари, ҳудуд кайвонилари нега ушбу ҳолатга жиддий эътибор қаратишмаган? Нима учун профилактика тадбирлари кўнгилдагидек амалга оширилмаган? Ваҳолонки, шундай йўл тутилса, мазкур воқеа рўй бермас, жиноятнинг олди олинган бўларди.\n— Рўй берган бу воқеа, афсуски, фаолиятимизда жиддий камчиликлар борлигини очиқ кўрсатди, — дейди “Ёрдон” маҳалла фуқаролар йиғини масъул котиби Лутфия Ҳилолова. — Бу оилани маҳалламиздаги тинч ҳамда намунали оилалардан, деб билардик. Жажжи қизлари Аниса ва Азимахоннинг онаси бўлган ушбу аёлнинг оғир жиноятга қўл ургани барчамизнинг кўзимизни очди. Беш йилдан буён хонадондаги келишмовчиликларни ўз вақтида пайқашимиз ҳамда зарур чораларни кўришимиз керак эди. Аммо бунга оддий қайнона-келин муносабатлари сифатида сиртдан баҳо берилди. Шу маънода, ушбу хунук воқеа барчамизнинг лоқайдлигимиз ва бепарволигимиз оқибатидир. Унинг рўй беришида биз, жамоат ташкилотлари, қўни-қўшнилар, қариндош-уруғ, умуман, ҳамма-ҳаммамизнинг айбимиз бор.\nЯратганнинг буюк мўъжизаси бўлган муқаддас аёл нега жиноятга қўл урди? Узоқ муддатли можарою ҳар кунги дилхираликларнинг сабаби нимада? Вазият шунчалик танг ҳолатга етиб келгунича ён-атрофдагилар аралашса бўлмасмиди? Бунга маҳалла-кўй, агар уларнинг кучи етмаса, ҳуқуқ-тартибот идоралари ёхуд маҳаллий ҳокимликларнинг ваколатлари бор эди-ку! Шунинг учун ҳушёрлик ва огоҳлик доимо зарур!\nМазкур рукндаги бошқа мақолалар: « Ислом Каримов ёдгорлик мажмуасида Япониянинг «Сока Гаккай» ташкилоти вице-президенти Кендзи Йосиго билан учрашув ўтказилди\tХоразмда Халқаро Амударё кунлари »


Мирзиёева судлов механизми эркаклар ва амалдорларга келганда тўхтаб қолаётганини айтди | Qalampir.uz\nМирзиёева судлов механизми эркаклар ва амалдорларга келганда тўхтаб қолаётганини айтди\nЖамият\t11 Сентябрь 18:42 11489\nАйни кунларда самарқандлик 25 яшар келиннинг 8 йилдан буён турмуш ўртоғи томонидан таҳқирланиши ортидан Ўзбекистон жамоатчилиги ўртасида гендер тенглиги масаласи яна кун тартибига чиққан. Шунингдек, журналистларга нисбатан таъқиб ҳам асосий масалалардан бири бўлиб турибди.\nУшбу ҳолатларга нисбатан Ўзбекистон Республикаси Президенти Шавкат Мирзиёевнинг тўнғич қизи – Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси ўринбосари Саида Мирзиёева ҳам муносабат билдирди. Унинг таъкидлашича, судлов механизми амалдорларга келганда ўз кучини йўқотмоқда.\n“Хотин-қизлар ва журналистларга нисбатан судлов механизми тезкор ва шиддатли бўлиб, бор кучи билан ишлаётганини кўриш мен учун оғир. Эркаклар ва амалдорларга келганда бу тизим кўпинча тўхтаб қолади. Бир вақтнинг ўзида ҳақоратларга муносиб жавоб учун озодликдан маҳрум қилиш ва саккиз йиллик хўрлик остида яшаганларни ярашув билан “жазолаш” мумкин эмас. Қиз болага ожиза ва итоаткор бўлгани учунгина буюмдек қараш, дили оғриган-оғримаганини унинг учун ҳал қилиш мумкин эмас. Шахсий фикри учун таъқиб қилиш мумкин эмас. Агар биз адолат тарафдори бўлсак, қонун иккала томон учун бир хил ишласин. Агар биз бахтли мамлакатда яшашни истасак, аёлларни эркаклар приоритетларидан, журналистларни эса босимдан ҳимоя қилишимиз керак.\nАёлларга келсак: қўлимизда бола бўлганида, ҳар бир жабҳада эркаклар билан тенглашиш биз учун шундоқ ҳам қийин, ҳар биримиз фарзанд туғилганида карьерамизнинг бир неча йилини йўқотамиз. Шунга қарамай, баъзан бизга яна айблов ҳам қўйишади”, дейди Саида Мирзиёева.\nЭслатиб ўтамиз, Саида Мирзиёева жорий йилнинг 24 июль куни учинчи фарзандини дунёга келтирди.\n24 Сентябрь 11:27 153383\n24 Сентябрь 15:09 47270\n25 Сентябрь 18:04 46659\n24 Сентябрь 16:54 26303\n26 Сентябрь 13:35 25369


АҚШда "Рокки 7" фильминнг илк трейлери чиқарилди\n14:45 / 01.07.2015\nИнтернетда Сильвестр Сталлоне бош роллардан бирини ижро этган "Рокки 7" (Creed) фильмининг илк трейлари пайдо бўлди. Райан Купер режиссёрлигида ишланган бу картина "Рокки" мавзусига охирги 9 йилда биринчи марта мурожаат қилиниши бўлди.\n"Бу трейлер фильмнинг аввалги қисмларга боғлиқлигини тасдиқлайди", деб ёзилади Variety нашрида.\nСценарийга кўра, ўз боксчилик фаолиятини якунлаган Рокки Бальбоа (Сталлоне) ёш ва умидли боксчи Адонис Кридга устозлик қилади. Бу йигит ўзининг собиқ душманларидан бири Аполлонинг ўғли бўлиб чиқади. Воқеалар Филадельфия шаҳрида кечади. Адонис ролини 28 ёшли актёр Майкл Бакари Жордан ижро этган.\n68 ёшли Сталлоне бу фильмдаги иштироки рол ижро этишгина ҳисобланмайди, у продюсерларидан бири ғамда сценарий ёзилишида ғам қатнашган.\nФильм дунё киноэкранларига шу йилнинг 25 ноябрида чиқарилиши айтилган.


Истанбулда Ўзбекистонга оид халқаро анжуман ўтади\n23 апрел куни Туркиянинг Истанбул шаҳрида “Озод Ўзбекистон” халқаро конференцияси ўтказилади.\nКонференцияда бир қатор таниқли шахслар, жумладан, Буюк Британиянинг Ўзбекистондаги собиқ элчиси Крейг Мюррей, Ўзбекистон “Эрк” демократик партияси раиси Муҳаммад Солиҳ, Ўзбекистон халқ ҳаракати масъуллари Алибой Йўляхши ва Намоз Нормўмин, Тошкентда фаолият юритган “Туркуаз” ширкатлар гуруҳи раҳбари Ваҳид Гунеш дохил туркиялик тадбиркорлар, журналистлар ва ёзувчилар иштирок этади.\nМаълумотларга кўра, аввалроқ мазкур анжуманда ўзбекистонлик таниқли дин олими Обидхон қори Назаров ҳам иштирок этиши режаланганди, бироқ у киши бундан икки ой муқаддам, аниқроғи 22 феврал куни Швециянинг Стромсунд шаҳарчасида суиқасдга учраган.\n“Ўзбекистон диктаторликдан қандай халос бўлиши мумкин?” деб номланган мазкур анжуманда Ўзбекистондаги ижтимоий, сиёсий ва иқтисодий вазият, мамлакат қамоқхоналаридаги виждон тутқунлари аҳволи, ўзбек расмийларининг хорижлик тадбиркорларга муносабати ва бошқа долзарб масалалардан баҳс этилиши кутилмоқда.\nИстанбул конференциясига оид тафсилотлар билан кун давомида танишишингиз мумкин.


«Биз бунга хотиржам муносабатда бўлмоқдамиз. Бу масаланинг моҳиятига етмай, тушунмай, ўрганмай, рўй бераётган жараёнларни ўйламай қандайдир қарорлар қабул қилинишига доир бутунбошли тизимга айланди. Баъзи давлатларнинг ўзлари тушунмайдиган ва билмайдиган масала бўйича овоз беришларига доир позициялари ҳайратланарли», - дея айтиб ўтди Фикс.\n«Украина бемаъни нарсалар билан шуғулланишни, халқаро аренада Қрим масаласи бўйича ҳадеб «олибсотарлик» қилишни тўхтатиши лозим. Бироқ бунга хотиржам муносабатда бўлиш керак, айтишади-ку: «Ит ҳуради, карвон кетаверади». Шу билан бирга, у жуда ишончли кетмоқда, сабаби Россия Қримида яшаш учун яхши шароитлар яратилмоқда», - дея айтиб ўтди у.


«Ҳуррият» газетасида Халқаро ёшлар бирдамлик куни муносабати билан эълон қилинган мақолада бугунги кунда дунё ёшлари муаммолар гирдобига ботиб қолгани, ўзбекистонлик ёшлар эса ҳукуматнинг эътибори туфайли омон-омон замонда яшаш бахтига эришгани баён этилади.\nМақолада ёзилишича, Марказий ва Шарқий Европа мамлакатларида ёшларнинг 33,6 фоизи ҳеч қаерда ўқимайди ёки ишламайди. Бу ерда ОИТСга чалиниш даражаси ҳам юқори. Бекорчи ёшлар эса ичкиликбозлик, гиёҳвандликка рўжу қўйган.\n«Бугунги ғарблик ёшларнинг оёққа туриб олишлари, ҳаётда ўз ўринларини топишлари қийин кечади», дейилади газетада.\n«Жонажон Ўзбекистонимизда эса ёшларнинг ҳаётий муҳим масалаларини ҳал этишга қаратилган давлат сиёсати изчил амалга оширилаётгани самарасида ёшларимиз барча соҳаларда улкан ютуқларни қўлга киритмоқда», дейди муаллиф.\nАммо газетада бир бурда нон илинжида ҳар йили мардикорлик учун чет элга кетаётган юз минглаб ёшлар, ишсиз юрган ўғил-қизлар нега «ғамхўр ҳукуматнинг, оқилона давлат сиёсати»нинг таъсирини ўз тақдирида ҳис қилмаётгани ҳақида ҳеч нарса дейилмайди.\ndata-title="Ўзбекистон ёшларига дунё ҳавас қилсинми?" data-description=""Ҳуррият" газетасида Халқаро ёшлар бирдамлик куни муносабати билан эълон қилинган мақолада бугунги кунда дунё ёшлари муаммолар гирдобига ботиб қолгани, ..." data-image="https://eltuz.com/wp-content/uploads/2016/03/rasm1009.jpg" data-url="https://eltuz.com/kundalik/195417/" data-services="facebook,odnoklassniki,twitter,telegram" data-counter="ig">\nРоссия ташқи ишлар вазири Сергей Лавров 2020 йилнинг 12-13 январ кунлари Ўзбекистонга расмий ташриф буюради. Уни Президент Шавкат Мирзиёев ...\nПахта-2018: машина уриб кетган «Андижоннома» ходимининг аҳволи оғир\nҲеч нарса ўз-ўзидан келмайди, жанг қурбонсиз бўлмайди. Мажбурий меҳнат батамом тугатилиши учун яна кимлардир қурбон бўлиши керак шекилли. Андижон ...


Тожикистон Қозоғистонни чилла қурғоқчилигидан қутқармоқчи | Qalampir.uz\nТожикистон Қозоғистонни чилла қурғоқчилигидан қутқармоқчи\nОлам\t02 Июнь 18:38 14239\nТожикистон Қозоғистонга “Бахри Точик” сув омборидан 315 миллион кубометр сув юборади. Бу ҳақда Тожикистон Энергетика ва сув ресурслари вазири Далер Жума ҳамда Қозоғистон экология вазири Магзум Мирзагалиев ўртасида бўлиб ўтган қўшма йиғилиш доирасида қабул қилинган қарорда сўз боради.\nМаълум қилинишича, Тожикистондан Қозоғистонга сув юбориш июнь ва август ойлари орасида амалга оширилади. Бундай чора Қозоғистоннинг Туркистон ва Қизилўрда вилоятларида ҳосил ўсиши даврида сув етишмаслигининг олдини олишга имкон беради.\nҚозоғистон томонидан вазир Мирзагалиевнинг таъкидлашича, Тожикистондан олинадиган сувдан ташқари, Қирғизистон томони ҳам республикага сув ресурслари билан ёрдам бермоқда. Қирғизистон сувни Тўқтогул сув омборидан йўналтиряпти.\nҚозоғистон Экология вазирининг сўзларига кўра, Сирдарё дарёси ҳавзасида сув етишмаслиги сабабли Туркистон ва Қизилўрда вилоятларида ҳам сув тақчиллиги келиб чиққан.\nЎз навбатида, Қозоғистон “Бахри Точик”дан қўшимча фойдаланган тақдирда, Тожикистонни моддий-техник жиҳатдан қўллаб-қувватлайди. Лекин айнан қандай тарзда қўллаб-қувватлаши ҳақида маълумот йўқ. Шу ўринда қайд этиш керакки, ўтган 2020 йили Ўзбекистон ҳудди шундай шаклдаги сув ресурсидан қилинган ёрдам учун Тожикистонга 150 минг АҚШ доллар ажратган.\nЭслатиб ўтамиз, май ойининг бошларида Марказий Осиё давлатлари 2021 йил учун Норин-Сирдарё сув омборлари сувидан фойдаланиш чегараларини ва ишлаш режимини тасдиқлади.\nМаълумот учун, 1992 йилдан буён Тожикистон, Қирғизистон, Ўзбекистон, Қозоғистон ва Туркманистон ўртасида “Давлатлараро манбаларнинг сув ресурсларидан фойдаланиш ва уларни муҳофаза қилишни биргаликда бошқариш соҳасида ҳамкорлик тўғрисида” битим амал қилиб келмоқда.\n22 Октябрь 14:00 26224\n24 Октябрь 22:45 20811\n23 Октябрь 22:25 19726\n22 Октябрь 22:47 18930\n22 Октябрь 09:22 18305


Ўзбекистон Республикаси Халқ таълими вазирлиги - Фан Олимпиада ғолиблари ташаббуси билан Халқаро онлайн олимпиада мактаби ташкил этилди\nФан Олимпиада ғолиблари ташаббуси билан Халқаро онлайн олимпиада мактаби ташкил этилди\nЎзбекистонда фан олимпиадаларни оммалаштириш мақсадида сўнгги йилларда турли фанлардан Халқаро фан олимпиадаларида муваффақият қозонган кўнгилли ёшлар томонидан Ўзбекистонда Ал-Хоразмий Халқаро олимпиада (онлайн) мактаби ташкил этилди.\nПрезидент Шавкат Мирзиёев томонидан январь ойида академиклар ва ёш олимлар билан учрашувда тижорат банкларига фан олимпиадаларини ривожлантиришга ҳомийлик қилиш бўйича берилган кўрсатмасига биноан Олимпиада мактабини «Ўзсаноатқурилишбанк» ўз оталиғига олган. Банк иқтидорли ўқувчиларнинг халқаро олимпиадаларда қатнашишини ва улар кўрсатган юқори натижаларни рағбатлантириб келмоқда.\nМактаб ўзининг илк натижаларини кўрсатишга улгурди.\nМарт ойида Россиянинг нуфузли СИРУС иқтидорли болалар маркази томонидан ўтказилган Кавказ Халқаро Математика олимпиадасида 8 нафар ўзбекистонлик ўқувчилар қатнашиб, 3 та кумуш ва 3 та бронза медалини қўлга киритди.\nШуни қайд этиш жоизки, ҳар йили Сириус дунё тан олган малакали мутахассислари иштирокида «Ёзги мактаб» ташкил этади. Ушбу мактабга қатнашиш истагида бўлганлар ойига 12 минг рубль тўлов амалга ошириб, ёзни шу мактабда ўтказади. Жорий йилда бутун дунёда пандемия бўлаётганлиги сабабли, «Ёзги мактаб» онлайн тарзида олиб борилмоқда. Илк марта ўзбекистонлик ўқувчилар ҳам мазкур мактабда 25 давлат ўқувчилари билан иштирок этмоқда. 12-18 март кунлари Халқаро КМО хамда СИРУС Ижрочи директори А.Горбачев билан ўтказилган музокаралар натижасида ўзбекистонлик иқтидорли ёшларга бепул 15 та ўрин ажратишга муваффақ бўлинди.\nБугунги пандемия шароитида ҳам онлайн мактаби амалий ишларни тўхтатиб қўймади, улар банк ҳомийлигида www.khiso.uz веб сайтини ишга туширди ва у орқали мунтазам равишда турли фанлардан онлайн олимпиадалар ўтказиб, ғолибларни рағбатлантириб келмоқда.\nБугунги кунга қадар мактаб 10 та фандан барча синфлар кесимида 75 дан ортиқ онлайн фан олимпиадаларини ўтказишга улгурди.\nАл-Хоразмий Халқаро олимпиада мактаби жамоаси барча ўқувчиларга вақтдан унумли фойдаланишни ва www.khiso.uz веб сайти орқали рўйхатга ўтган ҳолда онлайн танловларда фаол қатнашишни тавсия қилади.\nЮртимизда ва бутун дунёда пандемия тугаганидан сўнг Олимпиада мактаби ўзбекистонлик ўқувчиларни дунё майдонларига олиб чиқишга ўз ҳиссасини қўшишда давом этади.


Шайх Абдулфаттоҳ Абу Ғудда: «Саҳифалар» (64-қисм) | Azon.uz - Ахборот-таҳлилий портал\nШайх Абдулфаттоҳ Абу Ғудда: «Саҳифалар» (64-қисм)\n872 22:05 11.06.2021\n182. Ҳажжож ибн Шоир.\n“Тазкиратул ҳуффоз” китобида Ҳажжож ибн Шоир ҳақида шундай дейилган: “Ҳажжож ҳофиз, асрининг ягонаси, барча ишонадиган кишилардан эди. Тўлиқ исми Абу Муҳаммад Ҳажжож ибн Юсуф ибн Ҳажжож Сақафий Бағдодийдир. Ундан Абу Довуд, Муслим, Бақий ибн Махлад, Абу Яъло, Ибн Абу Ҳотам ва бошқа муҳаддислар ҳадис ривоят қилишган. У 259/873 йилда вафот этган.\nСолиҳ Жазара айтади: “Мен Ҳажжож ибн Шоирнинг қуйидаги сўзларини эшитганман: “Онам мен учун юзта нон тўплаб берди. Мен уни бир халтага жойлаб, Мадоиндаги Шабобанинг ҳузурига қараб йўл олдим. Унинг дарвозаси олдида юз кун яшадим. Мен ҳар куни битта нонни Дажла дарёсининг сувида ивитиб тановул қилардим. Нон тугагач, у ердан кетдим”.\n183. Яъқуб ибн Шайба Садусий.\nХатиб Бағдодийнинг “Тарихи Бағдод” китобида имом, ҳофиз, аллома, ундан-да гўзалроқ “Муаллал муснад” тасниф этилмаган “Муснадул-кабирил-муаллал” деб номланган китобнинг муаллифи Яъқуб ибн Шайба Садусий Басрий ҳақида (182-262/798-876) шундай дейилган: “Абул Ҳасан Аҳмад ибн Юсуф ибн Буҳлул айтади: “Отам менга шундай дедилар: “Менга Яъқуб ибн Шайба (ўзини назарда тутиб) айтди: “Шундай инсон борки, ҳайит байрами яқинлашганда унинг юз динордан бошқа ҳеч нарсаси йўқ эди. Шу орада унга дўстларидан бири хат ёзиб, “Дўстим, мана, ҳайит ҳам келиб қолди. Лекин бизнинг уйда болаларга ҳадя қиладиган ҳеч нарса йўқ” деб, боларларга ҳадя сотиб олиш учун бирор нарса бериб туришни сўрайди. У юз динорни бир ҳамёнга солиб, оғзини муҳрлаб, дўстига жўнатиб юборади. Ҳамён дўстига етиб борганидан кейин кўп ўтмай унга ҳам бошқа дўстидан мактуб келади. Дўсти унда ҳайит байрамида бир оз қийналиб қолганини айтиб, ўзи аввалги дўстидан сўраганидек, бирор нарса бериб туришини илтимос қилади. Ҳамён қўлида турган киши ҳам унинг ичини очмасдан, муҳрланган ҳолатида дўстига жўнатиб юборади.\nҲамённинг асл эгаси бўлган учинчи киши динор берган дўстига хат ёзиб, аҳволини айтади ва ҳайитда ишлатиш учун бирор нарса беришини сўрайди. Дўсти ҳам ҳамённи шундайлигича, ичини очмасдан муҳри билан юборади. У (биринчи сўраган) дўстига жўнатиб юборган муҳрланган ҳамёнини ўзига қайтиб келганини кўргач, уни олиб, ҳамён берган дўсти томон йўлга чиқади. Ундан: “Менга юборган ҳамённи қаердан олган эдинг?” деб сўрайди. У: “Байрам келганда болаларга бергани ҳеч нарсамиз йўқ эди. Шунинг учун фалон дўстимизга мактуб ёзиб, харажат қилиш учун бирор нарса беришини сўрадим. У менга мана шу ҳамённи юборибди. Сенинг мактубинг келгач, ҳамённи сенга жўнатиб юбордим”, деди. У: “Қани тур, кетдик”, деди ва икковлон ҳамённи олиб, иккинчи дўстларининг олдига бордилар. Бир оз суҳбатлашдилар, кейин ҳамённи очиб, ичидаги динорни учга тақсимладилар”.\nАбул Ҳасан айтади: “Отам менга: “Ўша уч киши – Яъқуб ибн Шайба, Қози Абу Ҳассон Зиёдий ва яна бир киши эди, учинчиси ёдимдан кўтарилибди”, деганлар”.\n1022 16:55 20.06.2021\n704 21:05 14.06.2021\n890 22:55 13.06.2021


Тошкентда Ўзбек-Корея ишбилармон доиралари иштирокида кооперация биржаси ташкил этилди\n15:30 / 15.11.2016\n2016 йил 10 ноябрь куни Ўзбекистон Республикаси Савдо-саноат палатаси Кореянинг автомобиллар учун бутловчи ва эҳтиёт қисмлар ишлаб чиқарувчи компаниялари иштирокида кооперация биржаси ташкил этди. Мазкур тадбир икки давлат ўртасидаги ишбилармонлик алоқаларини ривожлантириш ҳамда қўшма ишлаб чиқариш қувватлари ташкил этишга чет эл инвестицияларини жалб этиш йўлида қўшимча рағбат вазифасини ўтади, деб хабар қилмоқда Савдо-саноат палатаси ахборот хизмати.\nТадбирни ўтказишдан кўзланган мақсад кореялик ишлаб чиқарувчилар ва ўзбек ҳамкорлари ўртасида алоқаларни йўлга қўйиш, шунингдек, Ўзбекистон ҳудудида автомобиллар учун бутловчи деталлар ва эҳтиёт қисмларни ишлаб чиқариш соҳасида янги қўшма корхоналарни ташкил этишга оид лойиҳаларни ишлаб чиқишдан иборат.\nКооперация биржаси доирасида Ўзбекистон Савдо-саноат палатаси ва «KICOX» Корея индустриал комплекс корпорацияси ўртасида ҳамкорлик тўғрисидаги Битим имзоланган. Учрашув чоғида икки давлат тадбиркорлари ўртасидаги ҳамкорлик муносабатларини янада мустаҳкамлаш ва ривожлантиришга оид масалалар муҳокама қилинган.\nҚайд этиш керакки, 2015 йилда икки томонлама савдо ҳажми 1 млрд 716,6 млн АҚШ долларини, жумладан, экспорт – 158,1 млн АҚШ долларини, импорт эса – 1 млрд 558,5 млн АҚШ долларини ташкил этди.\nЖорий йилнинг 6 ойи якунлари бўйича икки давлат ўртасидаги ўзаро савдо ҳажми 508,3 млн АҚШ доллари, жумладан экспорт – 103,67 млн АҚШ доллари, импорт эса – 404,67 млн АҚШ долларини ташкил этгани қайд этилди.\nТаъкидланишича, Корея Республикасидан Ўзбекистон Республикаси иқтисодиётига жалб этилган тўғридан-тўғри инвестициялари ҳажми 7 млрд АҚШ долларидан ошган.\nҲозирда, Ўзбекистон Республикаси ҳудудида кореялик инвесторлар иштирокида ташкил этилган 449та корхона фаолият юритиб келмоқда (376та қўшма ва 73та корхона 100% Корея капиталига эга). Ўзбекистон Республикаси Ташқи иқтисодий алоқалар, инвестициялар ва савдо вазирлиги ҳузурида 72та Корея компаниясининг ваколатхоналари аккредитациядан ўтказилган. Ушбу компаниялар фаолиятининг асосий йўналишлари нефтгаз ва кимё, қазиб чиқариш, машинасозлик, электр-техника, тўқимачилик каби қатор соҳаларни қамраб олади.\nЎзбекистон Корея Савдо-саноат палатаси кооперация биржаси


Xiaomi савдо ҳажмини 600 фоизга оширган бошқа брендга етакчиликни бой берди - Terabayt.Uz\nXiaomi савдо ҳажмини 600 фоизга оширган бошқа брендга етакчиликни бой берди\nOppo компанияси айнан Xiaomi Redmi бренди билан билан рақобатлашиш учун RealMe брендини ташкил этгани ва у оммалашиб бораётгани ҳақида хабар бергандик. Жумладан, унинг RealMe C1 модели «кемтик»ли экранга эга энг арзон смартфонлардан биридир.\nOppo компаниясининг маълум қилишича, унинг Realme бўлинмаси жорий йилнинг сентябрь ва октябрь ойларида савдо ҳажмини июль-август ойларидагига нисбатан 600 фоизга оширган.\nСмартфонлар бозорининг катталиги бўйича иккинчи ўринда турувчи Ҳиндистонда арзон моделлар жуда яхши сотилади. Айнан шу мамлакатда Realme бренди сотилган смартфонлар сони бўйича етакчиликни қўлга киритди. Унинг ортидан Xiaomi, кейин Samsung, ундан сўнг эса Huawei ва Honor брендлари келмоқда.\nCyberMedia Research’s компанияси раҳбари Прабҳу Рам (Prabhu Ram) эълон қилишича, жорий йилнинг тўртинчи чораги якунлари бўйича Realme энг яхши брендлар бешталигига кириши аниқ.\nЎзбекистон бозорига Oppo Realme смартфонлари расман кириб келмаган. Xiaomi’нинг аксарият смартфонларини эса 809 000 сўмдан бошланувчи нархларда харид қилиш имкони мавжуд. Дўконимизга янги келган, ҳали қуйидаги нархномамизга кирмаган мобил кинотеатр – Mi Max 3 фаблетини бўлса 2 188 000 сўм эвазига сотиб олишингиз мумкин.\n#Oppo #андроид смартфон #Oppo RealMe C1


Тожикистон ўз ерларини Хитойга бермоқда — Sof.uz\nТожикистон ўз ерларини Хитойга бермоқда\n20.12 20:46 5649 Жаҳон\nТожикистон парламенти ХХР билан Тоғли Бадахшон ҳудудини Хитойга ўтказиш тўғрисида 2011 йил январ ойида тузилган давлатлараро битимни ратификация қилди. Помир ерининг 1,1 минг квадрат километри учун Хитой Тожикистоннинг ташқи қарзининг муҳим қисмини кечган. Шуни таъкидлаш керакки, парламент томонидан 100 фоиз маъқулланганига қарамай, бу факт кенг жамоатчиликдан яширилган эди. Тожикистон фуқаролари ўз ерларининг Хитойга берилиши тўғрисида фақат октябр ойида Хитой газеталаридан билиб олишди.\nОлий Мажлис (маҳаллий парламент) депутатларидан бири ҳокимият қарорини қуйидагича изоҳлаган: "...Мен бутун Хитой Помир уларнинг ҳудуди сифатида кўрсатилган Хитой императорларининг ипак карталарини шахсан кўрдим".\n90-йилларнинг бошидан бошлаб ХХР Совет Иттифоқининг собиқ чегараларини қайта кўриб чиқиш зарурлигини эълон қилиб, Марказий Осиё республикаларига мунтазам равишда босим ўтказмоқда. Бадахшоннинг айрим туманларини ўзлаштиришга биринчи уринишлар 1992-93 йилларда амалга оширилган. Бироқ Тожикистонда фуқаролар уруши ва тоғларда ҳокимиятнинг тез-тез ўзгариб туриши Хитойни олдинга силжишини кейинга қолдиришга мажбур қилган эди.\nЭмомали Раҳмон ҳокимиятининг ўрнатилиши билан икки томонлама музокаралар қайта бошланди. 1999 йили Тожикистон Маркансу дарёси яқинидаги 200 км2 майдонни ХХРга ўтказди. Янги ўзлаштирилган ер Хитойнинг Шинжон-Уйғур автоном вилоятининг бир қисмига айланган.\nУч йил ўтгач, Э.Раҳмон шарқий қўшнисига яна 1000 км2 майдон бериш таклифи билан Хитойга борди. Бу сафар Тожикистон Қорасув назорати пункти ўрнатилган Мурғоб вилоятининг бир қисмини йўқотди. ХХРнинг Тожикистон Республикасига нисбатан умумий ҳудудий даъволари 28 000 км2 дан ортиқни ташкил қилади.\nПомирнинг бориш қийин бўлган жойларида Хитойни нима ўзига жалб қилади? Жавоб оддий: минерал ресурслар. Совет Иттифоқи даврида бу ерда уран, олтин ва ноёб минералларнинг йирик конлари топилган. Маҳаллий баланд тоғли кўлларда замонавий саноат учун зарур бўлган юқори консентрацияли тузлар мавжуд.\nХитой нафақат қўшни давлатларнинг ресурслари учун курашмоқда. Шунингдек, у таълим соҳасидаги ёрдамини фаол равишда тарғиб қилади. Ҳар йили давлат дастурлари асосида 1000 га қадар тожикистонлик ўғил-қизлар ХХР университетларига қабул қилинади.\n23.01 14:25 2676\n23.01 15:56 2593\n22.01 11:18 1867\nБугун, 22:06 395 Ўзбекистон\nБугун, 19:48 509 Жамият\nБугун, 13:30 1216 Ўзбекистон\nБугун, 12:24 468 Жамият


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Украинада чупакабра ўлдирилди\t11:32, 27 июнь 2016\tУкраинанинг Черновицкий вилоятидаги Рукшин қишлоғида фанга номаълум бўлган ҳайвон ўлдирилган. Уни қишлоқ аҳолисидан бири пичанхонада учратиб, паншаха санчиб ўлдирган, деб хабар берди “Lenta.ru” нашри.\nНомаълум ҳайвон қишлоқ аҳлининг товуғини, жўжаларини ўғирлаб еган. Одамларнинг бу ҳайвон чупакабра эканлигига ишончи комил. Ҳайвоннинг жасади ветеринарларга кўрсатилганда, улар бу қандай йиртқичнинг ўлиги эканлигини аниқлаб беришолмади. Ҳайвоннинг тишлари, орқа оёқлари, қулоғи ва бўйни узун бўлган. Қишлоқ аҳолиси ҳайвон ёлғиз бўлмаган, унинг қариндошлари ҳам бўлиши керак, деган хулосага келган ва ўрмончи билан ўрмонни айланиб чиқишга қарор қилишган. Чупакабра (исп. chupacabras — “сўрмоқ” ва cabra — “эчки”, “қон сўрувчи эчки”) — 1950 йилда Пуэрто-Рико шаҳрида қони сўриб олинган эчкиларнинг жасади топилгандан кейин афсона бўлган ҳайвоннинг номи. Бу ҳайвонни турли касаллик ва мутация натижасида ҳам пайдо бўлган дейишади.


Ko'rildi: 1305 Qo'shildi: 11-09-17\nКечагина фаолиятини бошлаган "Ўзбекистон 24” канали ҳақида бугун "ёпилади” деган гап сўзлар тарқалди. Канал тест синовидан ўта олмагани сабабли ёпилиши кутилмоқда. Бу маълумот расман тасдиқланмаган бўлсада, канал журналистлари айни мавзу кўтарилганини айтмоқдалар. Фейсбук ижтимоий тармоғида ҳам каналнинг ёпилиш ҳақидаги гап-сўзлар кўпайган.\nАгар бу маълумот ҳақиқат бўлиб чиқса, "Ахборот” ва "Пойтахт” теледастурлари қайтиши мумкин.\nКаналда фаолият юритувчи журналистларнинг айтишича ички мажлисда "Ўзбекистон 24”нинг фаолияти тугатилиши мавзуси ўртага ташланган. Шунингдек, каналнинг телеэфиридаги камчиликлари ва хатолари, кўрсатувларнинг қайта намойиш этилиши танқид қилинган. Катта харажат сарфлаб, эътироф этилганидек буюк мақсадларни кўзлаб очилган канал хозирча ўз олдига қўйган вазифаларни оқлай олгани йўқ. "Ўзбекитон 24” мамлакат ичидаги янгиликларни биринчи ва асосий манбаси бўла олмади.\nБунинг сабаби эса назаримизда канал шошилинч тарзда эфирга узатила бошланганидадир. Тест синовида эфирга чиққан каналнинг камчиликлари талайгина эканлиги уни обрўсизлантириб қўйди. Ҳамда канал эфир вақтини тўлдириш ҳам муаммога айланди. Раҳбариятда бирин-кетин ўзгаришлар содир бўлгани ҳам ички фаолиятга таъсир этган бўлиши аниқ. Бошқа каналлардан "териб” олинган журналистлар жамоа бўлиб ишлашга улгирмасданоқ канал эфирга чиқди. Буни устига уларни бирлаштирувчи раҳбар ҳам тез-тез алмаштирилди. Канал журналистларининг айтишича чет-элдан келтирилган янги техника тўлиқ ўзлаштирилмасдан "Ўзбекистон 24” фаолиятини бошлаб юборган.


Роза Ўтунбаева президент бўлганига бир йил тўлди\nЎтунбаева ўз ҳукумати Ўш қирғинини вақтида тўхтата олмаганини тан олди.\nРоза Ўтунбаева Қирғизистон президенти лавозимини эгаллаганига 27 июн куни бир йил тўлди. Собиқ Ташқи ишлар вазири, дипломат ва узоқ йиллар мухолифат аъзоси бўлган Ўтунбаева бир йил давомида мамлакат тарихидаги мураккаб даврда ҳукуматга раҳбарлик қилди.\nҚирғизистон Президенти Қурманбек Бакиев 2010 йил апрелидаги халқ исёни натижасида ҳокимиятдан ағдарилгач Роза Ўтунбаева ҳокимият тепасига келди.\n80 киши нобуд бўлган, мингдан ортиқ одам яраланган апрел инқилобидан кейин 14 нафар мухолифат вакилидан шошилинч тарзда тузилган муваққат ҳукумат собиқ ташқи ишлар вазири, Қирғизистоннинг Вашингтон ва Лондондаги элчиси бўлиб ишлаган Роза Ўтунбаевани вқатинча ҳукумат раиси этиб сайлади.\nЎша пайтда Ўтунбаеванинг асосий вазифаси мамлакатда тинчлик ва барқарорликни, қонун устуворлигини таъминлаш ва мамлакатнинг иқтисодий инқирозга юз тутишига йўл қўймасликдан иборат эди. Қирғизистондаги сиёсий партиялар янги ҳукуматдан ўрин эгаллаш учун аёвсиз кураш олиб бораётган шароитда бунинг уддасидан чиқиш қийин эди.\nМуваққат ҳукумат аъзолари орасида ички кураш давом этаётган бир пайтда июн ойида Ўш ва Жалолобод шаҳарларида ўзбеклар ва қирғизлар ўртасида этник низо рўй берди.\nБеш кун давом этган қирғин пайтида 400 дан ортиқ одам, асосан ўзбеклар ўлдирилди ва минглаб одам яраланди. Зўравонликлар мамлакатдаги оғир иқтисодий вазиятни янада мураккаблаштирди.\nЎтунбаева ҳукумати Ўш ва Жалолободдаги зўравонликларни дарҳол тўхтатиш бўйича тезкор чора кўра олмади. Бу факт Қирғизистон жунубидаги фожиа юзасидан текширув ўтказган Киммо Килюнен бошчилигидаги халқаро тергов гуруҳи ҳисоботида ҳам қайд қилинди.\nЖорий йил март ойида Ўшда жамоатчилик вакиллари билан учрашган Ўтунбаеванинг ўзи ҳам буни тан олди.\n- Ўтган йил биз, муваққат ҳукумат саъйи-ҳаракат қилди. Бироқ биз (10 – 11 июн кунги) ёвузликларни тўхтата олмадик. Чунки биз кучсиз эдик. Бизни кечиринг,- дея баёнот берди Ўтунбаева.\nҚирғизистонда 2010 йил 27 июнда ўтказилган референдумда аксар фуқаролар Роза Ўтунбаеванинг мамлакат президенти лавозимини эгаллашини маъқуллади.\nҚирғизистон жанубидаги воқеалардан кейин жабрланганлар ва уларнинг яқинлари учун адолатни қарор топтириш ва уларнинг хавфсизлигини таъминлаш катта муаммога айланди. Зўравонликлар келтириб чиқарганлик айби билан асосан ўзбеклар ҳибсга олинганига қарамай, Ўтунбаева ўз танқидчиларига хулоса чиқаришдан олдин, қўзғатилган минглаб жиноий иш охиригача етишини кутиш лозимлигини таъкидлади.\nЎтган йилги зўравонликлар ўчоғи бўлган Ўш шаҳри ҳокими Мелис Мирзақматов яқинда Қирғизистондаги “De-Facto” газетасига берган интервюсида, агар Роза Ўтунбаева ва ҳукумати истеъфога чиқмаса, Ўшда яна зўравонликлар қайтарилиши мумкинлигини яна бир марта қайтарди.\nЎтунбаева ўтган йил августида Мирзақматовни лавозимидан четлаштиришга уринди. Аммо бунинг уддасидан чиқа олмаган Ўтунбаевани кўпчилик заиф раҳбар, деб атади.\nЎтган бир йил давомида қатор экспертлар ва таҳлилчилар Роза Ўтунбаева етакчилигидаги ҳукумат тарқалиб кетишини башорат қилган эди. Бироқ бундай бўлмади.\nКўпчилик, ўтган йилги апрел инқилобидан кейин ҳукуматни тарқалиб кетмагани ва этник низодан сўнг мамлакат яхлитлиги сақланиб қолгани Роза Ўтунбаеванинг энг катта ютуғи деган фикрда.\nЎтунбаева мамлакат конституциясини ўзгартириб, Қирғизистонни парламент республикасига айлантиргани у эришган яна бир катта ютуқ, дея бахоланмоқда.\nАйрим кузатувчилар Роза Ўтунбаеванинг энг катта ютуғи олдинда, демоқдалар. Ўтунбаева куз фаслида ўтказиладиган президентлик сайловида иштирок этмаслик ва Марказий Осиёда биринчи бўлиб кўнгилли равишда истеъфога чиқишни ваъда қилган.\nШу ой бошида Вена шаҳрига ташрифи чоғида ҳам Ўтунбаева ваъдасини яна бир марта қайтарди.\n- Ноябр ойигача биз президентлик сайлови ўтказамиз. Мен президентликдан истеъфога чиқишим керак. Бу гал мен “ҳайр” деб ҳокимиятни тарк этиш мумкинлигини дунёга кўрсатмоқчиман. Ҳокимиятдан кетиш мумкин. Марказий Осиёда шундай қилиш мумкин ва бу муҳимдир,- дея баён қилди Роза Ўтунбаева.\nБироқ яқинлашиб келаётган сайловлар Ўтунбаева олдида турган яна бир жиддий синов экани айтилмоқда. Боиси айрим сиёсатчилар шимол ва жануб картасини ўйнашга ҳаракат қилиб, ўтган йилги фожиали воқеалар учун Ўтунбаева ҳукуматини айбламоқда.\nҚирғизистонда президентлик сайлови ўтказилишига олти ой қолганида Марказий Осиёдаги биринчи аёл президент олдида қатор муаммолар турибди.


Видео: Кобулда портлаш рўй берди\nАфғонистон пойтахти Кобул марказидаги бозорда портлаш рўй берди\nТОШКЕНТ, 23 ноя – Sputnik. Афғонистон пойтахти Кобул марказидаги бозорда портлаш рўй берди, деб хабар қилмоқда Al-Jazeera телеканали.Aamaj News нашрининг хабар беришича, мина билан толиблар* автомобили портлатиб юборилган. Портлашдан кейин ўқ овозлари эшитилган.Нашр маълумотларига кўра, бу портлаш оқибатида толиблар* полициясининг икки ходими жароҳатланган.* Ташкилот террорчилик фаолияти учун БМТ санкциялари остида.\nМаҳаллий ОАВлар хабарига кўра, толиблар автомобили портлатиб юборилган.\nТОШКЕНТ, 23 ноя – Sputnik. Афғонистон пойтахти Кобул марказидаги бозорда портлаш рўй берди, деб хабар қилмоқда Al-Jazeera телеканали.\nAamaj News нашрининг хабар беришича, мина билан толиблар* автомобили портлатиб юборилган. Портлашдан кейин ўқ овозлари эшитилган.\nНашр маълумотларига кўра, бу портлаш оқибатида толиблар* полициясининг икки ходими жароҳатланган.\n22:27Қайси янги йил таомлари зарарли – гастроэнтеролог


"Дождь" фаолияти деярли тўхтатилди\n30 ноябр 2020, Тошкент вақти: 07:33\nҲукуматникидан фарқлироқ нуқтаи назар билан воқеа-ҳодисалар таҳлилини эфирга узатиб борувчи “Дождь” телеканали душанба кун “Триколор ТВ” алоқа операторидан узиб ташланди. Эндиликда Россияда “Дождь” канали аудиторияси 20 фоизга камайиши айтилмоқда.\nОлдинроқ телеканал трансляцияси "Акадо", "Вимпелком", "Ростелеком", "Мегафон" ва "НТВ Плюс" операторлар томонидан тўхтатилган.\nБу ҳақда “Дождь” лойиҳаси инвестори Александр Винокуров ўз саҳифасида маълум қилди.\nКанал эгалари Россия ҳукумати томонидан қўйилаётган жиддий тўсиқларга қарамасдан, ўз фаолиятини давом этишини билдирган эди.\n“Дождь” раҳбарияти иддаосича, “Триколор ТВ” орқали трансляциянинг тўхтатилиши мухолиф канал аудиториясининг 20 фоизга камайишига олиб келиши мумкин.\nРоссия ва хориж мамлакатларининг қатор шаҳарларида “Дождь” ҳимоясига пикет ва норозилик акциялари бўлиб ўтган.\nХусусан, ўтган шанба куни Москванинг Манежная майдонида телеканал ёпилишига қарши бўлиб ўтган флеш-мобнинг 40 нафар иштирокчиси ҳибс этилди.\n“Дождь” атрофида авж олиб бораётган можаро юзасидан телеканалга қарши биргина Санкт-Петербургда судга 20 дан ортиқ арз келиб тушган. Ўз ўрнида, истеъмолчилар ҳуқуқларини ҳимоя қилиш жамияти Москванинг Останкино судига мурожаат қилиб, канални узиб ташлаган операторларни жавобгарликка тортишни сўраган.\nШаҳар прокурорлари 26 январь куни “Дилетанти” дастурида “Юз минглаб шаҳарликлар ҳаётини сақлаб қолиш учун қамалда қолган Ленинградни нацистларга топшириш керакмиди?" дея томошабинларга берган саволи билан телеканал “рухсат этилган чегаралардан” ташқарига чиққан-чиқмаганини текширишга тушган, Роскомнадзор телеканалга расмий огоҳлантириш юборган.\nРоссия Президенти ҳузуридаги Инсон ҳуқуқлари бўйича Кенгаш аъзолари каналнинг ўчирилишини цензура, деб атаган.